Паст Дарғомда аёл тадбиркор кредит асосида иш бошлади - zarnews.uz\nПаст Дарғомда аёл тадбиркор кредит асосида иш бошлади\nСамарқанд вилояти бўйича банклардан тадбиркорлик билан шуғулланиш истагидаги фуқароларга 15,408 миллион сўм миқдорида кредит маблағи тақдим этилган. Натижада бугун вилоятда 850 нафарга яқин фуқаро иш билан таъминланди.\nЖумладан, Паст Дарғом тумани Тор ариқ маҳалласида жойлашган “Сайдинг қўявер сайёд” масъулияти чекланган жамияти шу каби кредитлар асосида иш бошлаган корхоналардан бири саналади.\n- 2019 йил август ойида “Халқ банки” томонидан корхонамиз фаолиятини йўлга қўйиш учун 250 миллион сўм миқдорида имтиёзли кредит олиб, тикув машиналари харид қилдик, - дейди корхона раҳбари Наргиза Бобомуродова. - Натижада тикувчилик ва аҳолига маиший хизмат кўрсатиш шохобчаси қурдик. Ишни жорий йилнинг сентябрь ойида бошладик. Бугунги кунда 10 нафар фуқарони доимий иш билан таъминладик. Яқин келажакда яна 15 та янги иш ўрни яратишни режалаштирганмиз.\nТеглар: тадбиркор аёллар\nСамарқандлик тадбиркорларнинг 30 фоизини хотин-қизлар ташкил этади\nСамарқанд вилоят Хотин-қизлар тадбиркорлик марказига раҳбар тайинланди\nСамарқандлик 6 нафар тадбиркор аёл “Ишбилармон аёл” кўрик-танловининг республика босқичда қатнашиш ҳуқуқини қўлга киритди\nТадбиркор ёлғиз аёл – Муҳаббат Бобоқуловага уй қуришда ёрдамлашади\nЎзбекистон ихтирочи ва тадбиркор аёллари халқаро кўргазмада иштирок этиш учун жўнаб кетди


Уят, ҳаё бизга ёт ҳолат...ми? - zarnews.uz\n– Бизда болаларни ёшлигидан салом беришга ўргатишади. Ёшлар катталарга биринчи бўлиб салом бериши керак. Аммо аксарият ёшлар катталарга салом бермайди. – деб куюнади Амриддин Муҳиддинович галдаги суҳбатимиз ёшлар одоби ҳақида борганда. - Рудакий номли майдон серсоя дарахтлар билан ўралган – ёшлар дам оладиган севимли маскан. Атрофимизда таълим муассасалари кўп бўлгани учун бу жой ҳамиша ёшлар билан гавжум.\nОтахон “Нуроний” жамғармаси Самарқанд шаҳар бўлими раиси. Мўжаз қилиб замонавий кўринишда қурилган чиройли бино майдонга туташ бўлгани учун кўпинча бўлимга ташриф буюрадиган қариялар барча шароит яратилган бино ичида эмас, майдонда ўрнатилган ўриндиқларда ўтириб, гурунглашишни яхши кўришади.\n- Ёшлар нега салом беришни унутишган, деган савол билан кексалар бир-бирига мурожаат этишади, - дейди Амриддин ака афсусланиб, гўё бунга ўзи айбдордек. – Баъзан ёнимиздан салом бермай ўтиб кетган ёшларни тўхтатиб, нега салом беришмаганини сўрайман. Қай бири узр сўрайди. Бошқаси бегона кишига ҳам салом бериш керакми, дея эътироз билдиради. Ҳайрон қоламан. Ким бегона? Бегона бўлган тақдирда ҳам, дуч келганда, унга салом бермаслик керакми? Ахир, бу қарияларнинг ёши 70-80 га борган. Саломга фақат алик билан жавоб қайтармайди улар. Барака топ болам, деб дуо қилишади. Рудакий номли майдонга доимий келадиган ёшлар бизни таниб қолишган – дуч келсак салом беришади. Ким салом бермай ўтса, энди уни тўхтатиб, салом бериши лозимлигини айтиш бизга одат бўлган ва буни барча катталар ўзига одат қилиб олса, яхши бўларди – ёшлар ва, албатта, катталар ҳам кимни учратса салом берадиган бўлади.\nЯна бир муроса қилиб бўлмайдиган ҳолат, бу одамлар кўз ўнгида ёшларнинг бир-бирига суйкалиши. Четдан қараганда жуда хунук кўриниш, – дейди Амриддин Муҳиддинович. – Бу, албатта, “оммавий маданият”дан орттирилган иллат. Чунки бизнинг халқда қиз бола йигитнинг ёнида ўтириш эмас, унга узоқдан қарашга ҳам ботинмаган – уят саналган. Ҳаё, ибо нозик ҳилқат ҳисобланган хотин-қизларимизнинг ўзига хос хислати, фазилати бўлган. Истироҳат боғларида, дам олиш масканларидаги ўриндиқларда бир-бирининг пинжига кириб кетгудек бўлиб ўтирган ўсмир йигит-қизларни кўрсам, чидаб туролмайман – бориб, уларга эътирозимни айтаман. Уларга қараган кишининг кайфиятини бузадиган бу хатти-ҳаракати майдонларда, истироҳат боғларида ўйнаб юрган ёш болаларнинг дунёқарашига салбий тасир қилади, бу иллат уларнинг мурғак қалбидаги туғма уялиш туйғусини сўндиради.\nБиз фотиҳаланганмиз, - деди бир куни кўпчиликнинг кўз ўнгида қизни бағрига босиб турган йигит берган даккимни назар-писанд қилмай, сўнг кўзларини бўзрайтириб, ўдағайлади. – Бориб ўз ишингизни қилинг, чол. Бизга ишингиз бўлмасин.\nЧидолмадим, бориб яқин-атрофда юрган икки нафар миллий гвардия ходимига арз қилдим. Улар йигит ва қизни олиб кетишди. Менимча, одамлар ичида одоб-ахлоқ қоидаларини бузаётганларини уларга тушунтириб қўйишган бўлса, ажабмас.\nЮқорида қайд этилган икки масала ҳам миллатимизга хос бўлган миллий урф-одатларимизга қачонлардир ёт бўлган ҳолатлар. Эндичи, энди ёт эмасми? Сиз нима дейсиз?


Бахмал туманидаги ҳарбий қисмда наққош аскар томонидан бир қатор санъат асарлари яратилди (фото) » Бахмал тумани ҳокимлиги расмий сайти\nБахмал тумани ҳокимлиги » Янгиликлар » Бахмал туманидаги ҳарбий қисмда наққош аскар томонидан бир қатор санъат асарлари яратилди (фото)\nМарказий ҳарбий округига қарашли Бахмал туманидаги ҳарбий қисмда наққош аскар томонидан бир қатор санъат асарлари яратилди. Бу ҳақда Марказий ҳарбий округ матбуот хизмати маълум қилди.\nФото: Марказий ҳарбий округи\nШартнома асосидаги ҳарбий хизматчи, оддий аскар Қобилжон Мамадалиев 1994 йилда Наманган вилояти Уйчи туманида туғилган. Болалигидан расм чизиш, наққошлик санъатига иштиёқи ўзгача бўлган ўғлон коллежни тамомлаб, 2013—2015 йиллар давомида наққошлик ва дизайнер йўналиши бўйича қўшимча таълим олган.\n2016 йилда муддатли ҳарбий хизматни ўтаб, шартнома бўйича хизматга қолади. Ҳозирги вақтга қадар қўли гул аскар «Мен ғолибман», «Буюк сиймолар» ҳамда кўплаб ландшафтли безакларни ясаб, ҳарбий қисмга ўзгача кўрк қўшиб келмоқда.\n«Мен ғолибман» номли портрет ва «Темур тузуклари» китоби тобора оммалашиб бормоқда. Яқинда ушбу санъат асарлари Ўзбекистондаги биринчи рақамли «Каттақўрғон» полигонига ҳам ўрнатилди.\n«Мен ўз касбимдан фахрланаман, чунки болаликдаги бирдан бир орзуйим Ватан ҳимоячиси бўлиш эди. Севимли касбим ва машғулотим билан шуғулланишга имконият яратиб беришмоқда. Бундан жуда хурсандман», — дейди ҳарбий хизматчи Қобилжон Мамадалиев.\nҲарбий қисмда ташкил этилган наққошлик тўгарагига кўплаб ҳарбий хизматчилар аъзо бўлмоқда. Ҳозирда ушбу ҳарбий қисмда буюк бобокалонимиз Амир Темур сиймоси ва «Темур тузуклари» китоби замонавий ёндашув асосида яратилмоқда.\n«Бундай истеъдодли ҳарбийларни ҳамиша қўллаб-қувватлашимиз керак», — дейди Марказий ҳарбий округи.


Эзмалик синдроми | Beka.uz\nякшанба, 2015 Июн 14 Лола Хакимова\nСўзлашдан тўхтай олмайдиган кишилар бошқалар билан рисоладагидек муомала қилишни билмайдилар. Уларнинг сергаплиги аввалига фусункор туюлса-да, бир, узоғи билан икки соатдан сўнг суҳбатдошни толиқтира бошлайди. Сира ёпилмайдиган оғиздан кундалик оддий юмушлар, масалан, идиш-товоқ ювишга доир ортиқча ва пойма-пой чиқадиган сўзлар ҳар қандай кишини безори жон қилиб юборади. Қизиғи, эзма одамни қаршисидаги кишининг эшитиш учун вақти борми-йўқми, мутлақо қизиқтирмайди.\nБу инсонларни фақат ўзлари қизиқтириб, атрофдагиларга қандай таассурот қолдириши мумкинлиги ҳақида ўйлашмайди. Улар савол бериб, кимдир оғиз жуфтлагунга қадар ўзлари жавоб беришади. Жим қилиш мумкин эмас, гўё ичларида ҳеч қачон ўчмайдиган абадий двигатель ишлаётгандек.\nСергап кишилар ўзларини руҳлантириш ёки овунтириш учун гапирадилар. Сафсата уларни муаммо ва кўнгилсизликлардан чалғитади. Бу инсонлар ўз овозларини яхши кўриб, овозлари жарангини эшитганда қониқиш оладилар.\nЭзмаларни телефондан ажратиш жуда мушкул. Шу қадар гапга киришиб кетишадики, қўпол гапириб ёки гўшакни қўйибгина улардан қутилиш мумкин.\nВайсақиларни жим қилишнинг бирдан-бир йўли баланд ва салобат билан тинчликни сақлашга чақиришдир. Ўшанда ҳам ярим соатча жим ўтиришлари мумкин, чунки ўзларини назорат қила олишмайди. Улар яна вайсашлари керак, бошқаларнинг кескин огоҳлантиришлари худди қизиқтирмайдигандек, сабаби, гап билан ниҳоятда банд бўлишади. Мабодо хафа бўлишса, озгина нафас ростлаб, яна эзмаликка ўтадилар. Улар гапиравериб, ҳар қандай одамнинг тинкасини қуритишга қодир.\nАксарият эзма кишилар болаликдан психик тўғри ўсмай, бу уларнинг балоғат даврида сергап бўлишларига олиб келади. Мазкур одат нутқ ўсиши даврида, яъни боланинг уч ярим, тўрт ойлигида, у кўпчилик ичидами ёки якка ўзи қолгандами, доимий равишда бидирлаши билан намоён бўлади. Бу даврда гўдак, унга жавоб беришса-беришмаса, мунтазам равишда "нима учун?" деган саволни бераверади. У диққатни жалб этиш учун эмас, балки ўзини эшитишни яхши кўргани ва тил ўрганганини намойиш этиш учун шундай қилади.\nВояга етгач, руҳий жиҳатдан ўша даражада қолиб, тўрт яшар болага хос одатни шакллантиради. Бундай инсонларнинг доимий вайсашлари ёлғизликда қолиш ва ташлаб кетилишга доир қўрқувга қарши руҳий ҳимоя воситасидир. Мазкур инсонлар ҳамма вақт ким биландир бирга бўлишлари даркор, сабаби, улар тингловчига жудаям муҳтож. Мабодо ёнларида ҳеч ким бўлмаса, ўз-ўзлари билан гаплашиб кетаверадилар ва бунда сира ҳайрон қоларли жиҳатни кўрмайдилар.\nПсихотерапевтлар аниқлашига кўра, катта ёшдаги вайсақиларни болалигида кўпинча ёлғиз ташлаб кетишган. Бу кишилар кичкиналигида ё ота-онаси келгунча уйда соатлаб якка ўзи ўтирган ёки улар томонидан ташлаб кетилган, тенгдошлари назар-писанд қилмаган. Шу сабабли муносабат, алоқа ўрнини тўлдириш учун тўхтовсиз гапиришган. Ён-атрофдагиларнинг эътиборини тортиш воситаси сифатида ҳам вайсақиликни шакллантиришган.\nАйрим ҳолатларда ортиқча гапириб юбориш психик, неврологик ва ирсий мутаносиблик бузилиш аломатлари деб ҳам ҳисобланган. Шу боис баъзи вайсақиларнинг саломатлигида жиддий муаммолар кузатилади.


07:46 29 Март 2020\n13:51 23.11.2018 Ҳавола олиш\nАҚШ президенти Дональд Трамп чегарадаги ҳарбийларга мигрантларга қарши қурол ишлатишга рухсат берди. Сиёсатшинос Николай Топорниннинг фикрига кўра, бу Трампнинг ноқонуний мигрантлар йўлига катта тўсиқ қўйишдаги қатъийлигини тасдиқлайди.\nSputnik радио эфирида эксперт сўзларига кўра, Америкада анча жиддий вазият юзага келган: Мексика томонидан Америка чегарасига ноқонуний мигрантлар карвони яқинлашмоқда ва чегарага биринчи минг киши аллақачон етиб келган.\n“Шу вақтгача ҳарбий ва чегарачиларга АҚШ ҳудудига ноқонуний кириш ҳолатида ўқ отиш тақиқланганди. Бироқ ҳозир Америка чегарасига минг нафар мигрант келган. Уларнинг бир қисми қуролга эга бўлиб, улар чегарадан ўтиш учун қуролли куч ишлатиши эҳтимолдан холи эмас. Трамп энди ҳарбийларга ўта оғир вазиятларда ҳимояланиш мақсадида ўқ отиш мумкинлиги тўғрисида буйруқ берди. Ушбу чора фавқулодда вазиятларда қўлланилади”, - дейди Топорнин.


“Бу илтифот эмас, миллий адабиётни бойитиш!” – mulkdor.com\nOctober 21 2017, 11:10 АдабиётЖамиятМаданиятМақолаларМинтақаЎзбекистон\nЎзбекистон ва Тожикистон давлатлари орасида узоқ йиллик узилишдан сўнг нафақат, иқтисодий, балки маданий соҳаларда ҳам алоқалар тикланмоқда. 2017 йилнинг май ойида Душанбе шаҳрида Ўзбекистон маданият кунлари, октябр ойининг иккинчи ўн кунлигида Тошкент шаҳрида Тожикистон маданият кунлари ташкил этилди. Иқтисодий алоқалардан мақсад аниқ, аммо маданий соҳалардаги алмашинувлардан асосий мақсад нима? Умуман, бошқа халқларнинг маданиятини ўрганиш нима беради?\nШу ва шу хусусдаги саволлар билан Тожикистон Халқ ёзувчиси Муҳиддин Хўжазодга мурожаат этдик.\n– Устоз Ўзбекистон ва Тожикистонда маданият кунлари ташкил этилганидан хабарингиз бор. Нима деб ўйлайсиз, адабиёт кунлари ҳам ташкил этилармикан?..\n–Адабиёт ё маданият кунлари ўтказилишининг соҳа тараққиётига таъсири қандай?\n– Таъсири катта, албатта. Собиқ Иттифоқ давридаги декадаларни қаранг. Декада бу республикалар орасида ўтказиладиган ажойиб тадбирлардан бири эди. Ана шу декадалар олдидан, фараз қилайлик маълум бир ойда Тожикистонда ўзбек адабиёти декадаси бўлса, нашриётлар, газета, журналлар ўзбек адиблари асарларини тожикчага таржима қиларди. Газеталардан тортиб то алоҳида китобларгача чоп этиларди. Совет иттифоқи тарқаб кетганидан сўнг анашу нарсалар, эзгу анъаналар орадан кўтарилди. Шунинг учун ҳам ҳар адабиёт ўз ҳолича ташлаб қўйилди. Бу нарса адабиётни юксакликка элтмайди, чунки чекланиш чекиниш, оламни кўриш эса оламни билиш, англашдир.\nБу нарса илтифот ёки салом-алик учун эмас, балки миллат адабиётини бошқа миллат адабиёти ёрдамида бойитиш учун муҳимдир. Бу нарса ёрдамида адабиётнинг юксак бир чўққига етиши осон бўлади. Агар ҳар ким ўз ҳолича қолса ва бир-биридан бехабар бўлса юксак чўққиларга етиш мушкил бўлади.\n–Ўтган асрнинг иккинчи ярмида собиқ иттифоқ таркибидаги мамлакатларда кўплаб етук ижодкор ва санъаткорлар етишиб чиқишини маданий алоқаларда кўрасизми?\n– Ҳа, 60-70 йиллар нафақат Тожикистон ё Ўзбекистонда, балки бутун Совет иттифоқида адабиёт ва санъат тараққиёти йиллари бўлди. Бу урушдан сўнгги юзага келган бўшлиқдан сўнг қайта тикланган адабиёт эди. Урушда кўплаб ижодкорлар, санъаткорлар қурбон бўлиб кетдилар.\nАйтайлик, эллик нафар ижодкор бўлса, беш нафари қолди… Ана шу бўшлиқдан сўнг 60 йилларда бир гуруҳ кучли ижодкорлар фавворадек юзага чиқдилар.\nТожик адабиётида Лойиқ, Мастон Шерали каби, шу жумладан Ўзбекистонда ҳам Эркин Воҳидов, Абдулла Орипов, Одил Ёқубов, Қирғизистондан Чингиз Айтматов, умуман собиқ иттифоқнинг барча республикаларида кўплаб ижодкорлар етишиб чиқди.\nБу авлод урушга шахсан иштирок этмаган бўлса-да, оталар, акалар урушда турмушнинг барча оғирликлари оналар зиммасига тушган бир пайтда оналарга ёрдамчи сифатида чиқдилар. Улар турмушнинг оғир йилларини яшадилар. Бу авлоднинг дилида урушнинг дарду алами қолганди. Давру замон дарди уларни ижод оламига чиқариб, улар ижодкор бўлиб кетдилар.\nИжодкор учун собиқ тузум яхши эдими?..\n– Биласизми, мустақиллик кутилмаган бир пайтда келди. Шунинг учун бир марттага адабиёту санъат оламида жимжитлик пайдо бўлди. Бирданига ҳазм қилолмадилар. Лекин бориб-бориб секин-аста имконият пайдо бўлди-ю, бир гуруҳ янги шоиру ёзувчилар чиқдилар.\nЛекин уларнинг ижоди ҳам, аслида собиқ тузум даврида бошланганди. Шунинг учун ҳам хулоса қилиб айтиш мумкинки, адабиётга имконият Собиқ иттифоқ даврида ҳам маҳдуд эмасди, мустақилликда эса янада эркинроқ бўлди.\nМустақилликнинг аввалида бир марттага қасидабозлар юзага чиқдилар. Лекин мана аста-секин ҳаммаси ўз ўрнига тушиб боряпти. Ҳақиқий ижод давом этаяпти.\nЯна бир нарсани қайд этиш лозимки, мустақилликда тожик адабиётида ҳамзабон халқлар, жумладан Эрон, Афғонистон адабиёти билан ҳамкорлик кучайди.\n– Кейинги йилларда публитсистик асарларни бадиий адабиёт намунаси сифатида эътироф этиш ҳоллари тез-тез учрамоқда. Умуман, адабиётнинг жамиятдаги вазифаси нимадан иборат ва адабиётнинг публицистикадан фарқи нимада?\n– Публисистика ёки журналистиканинг вазифаси бу ўз давру замонининг оинаси, кўзгуси бўлиш. Шу ҳаётда нима бўлса, шуни олиб ўз ҳолича кўрсатиш, ёритиш. Бу журналистнинг вазифаси. Ёзувчининг вазифаси эса, нисбатан оғирроқ. Бу ҳақида Чингиз Айтматов жуда чиройли айтади. Таниқли адиб журналист ҳаётнинг биринчи қаватини кўради. Кучли журналистлар жуда нари борса иккинчи қаватига оз-моз ўтади. Ёзувчи эса ҳаётнинг тўртинчи, бешинчи қаватини кўра олиши лозимлигини таъкидлайди.\nБуюк ижодкорлар табиатан ўзининг кучли ва чуқур тафаккурига, дидига эга бўлиши лозим. Унинг бу диду тафаккури ҳеч қачон ўз замонаси билан юз фоиз тўғри келмайди. У ўз замонидан ҳам чуққурроқ қарашларга эга бўлиши лозим. Ана шунда унинг асарлари узоқ яшаб қолади.\n– Бугунги бозор иқтисоди шароитида ҳақиқий бадиий адабиёт мухлислари камайиб бораяпти. Бунинг оқибати қандай бўларкан?\nТўғри, бу ҳолат мавжуд. Бир сўз билан ёшларни айблаш осон, аммо ижодкор, ёзувчи муаммонинг илдизи, сабабини ҳам билмоғи, қидириб топмоғи лозим.\nАввало қайд этиш лозимки, мустақилликка эришдик, XX асрдан XXI асрга ўтдик, жаҳон тамаддунига қўшилдик, фан ва техникада мисли кўрилмаган тараққиётга эришдик. Табиийки, бу ҳолат бизнинг фикру ёдимизни банд этди, тафаккуримизга ўз тасирини ўтказди.\nАллақачон, илгариги каби уйнинг бурчагида ўтириб, сандал четида бир романни икки кунлаб ўқишга имкониятимиз йўқ. Биз икки соат давомида телевизорда шу романни кўриб, унинг мазмун моҳияти билан танишишимиз мумкин.\nШунинг учун ҳам техника-технологиялар, қулайликларни қабул қиламиз, аммо биз буларнинг ҳаммасини таҳлил қилиб, хулоса чиқара олмоғимиз лозим. Масалан, буни фойдаси бу қадар, бунисиники бунча… Лекин ҳаммасидан фойдалироғи китоб мутолаасидир.\n– Катта суръатда кириб келаётган оммавий маданият таъсирида миллий маданият йўқолиб бормасмикан?\n– Ўтган асрнинг 90-йиллари бошида бир ғаюрлик пайдо бўлганди: рус маданияти кириб келди, Европа маданияти кириб келди, деб қайғурардик. Аммо ҳозир ҳам, рус маданияти таъсири камайган бўлса-да, юзлаб бошқа тиллар, бошқа халқлар маданияти кириб келмоқда.\nЛекин бунда ҳам инсон қудрати ҳаммасини қисман қабул қилиб, аввалги ўринда миллий маданиятни асраб қолишга етади. Ҳар ким ўз миллий маданиятини яхши билса, бошқа халқлар маданиятини ўрганиши осон кечади.\nЛекин ўз маданиятини ўрганмай туриб, бошқа маданиятга интилса, у ўз миллий шахсиятини йўқотади. Миллий маданият илдизидан узилади. Муаллақ одам мисол қолади. Оиласига, халқу Ватанига меҳру муҳаббати қолмайди.\nҲозир кўчада европача кийим кийиб, қулоқларига мусиқа эшитгичлар тақиб юрган болаларни қайси миллат вакили эканлигини билиб бўлмайди. Улар болалигиданоқ интернатсионал бўлиб улғаймоқда…\nСиз тожик насри яловбардорларидан бирисиз. Замонавий тожик адабиёти, хусусан насрнавислигининг бугунги ҳолати ҳақида гапирсангиз?\n-Мустақилликка эришганимиздан сўнг адабиётимизни бошқа форсий тиллар адабиёти билан эркин солиштириш имконияти пайдо бўлиши билан маълум бўлдики, замонавий тожик шеърияти замонавий афғон ёки эрон шеърияти даражасида эмас. Лекин насримиз Эрон адабиётининг кечаги ва бугунги адабиётидан кам эмас. Нима учун? Чунки, биз 70 йил давомида рус адабиёти ва рус адабиёти орқали жаҳон адабиёти насридан хабардор эдик. Шеъриятимизда эса, ҳақиқатдан ҳам узилиш пайдо бўлди.\nБошқа жиҳатдан, биз рус адабиётидан кўп нарса ўргандик. Бу адабиётнинг сотсиалистик адабиёт деб қоралашди ҳам, лекин бундаги реализм муҳимдир. Реализм бошқа-ю, нақл бошқа. Шарқ адабиёти нақлнависликдан иборат бўлиб, унда тасвир йўқ эди. Бу нарса бизга Европадан келди. Агар замонавий Эрон адабиётини кузатсангиз кимки Европа адабиётини яхши ўрганган бўлса асарларида реализм, тасвир кучли, кимки мумтоз адабиётга суянган бўлса, унинг асарларида нақлнавислик етакчилик қилади. Бизда ҳам Садриддин Айнийгача бўлган адабиёт ривоят, нақлнависликдан иборат эди. Айнийдан кейинги ёзувчилардан Пўлод Толис, Фазлиддин Муҳаммадиев асарларида реалистик тасвир кучли.\nЎзбек ва тожик адабий алоқалари ва бу икки халқ адабиётининг ўзаро таъсирини қандай баҳолайсиз?\nАслида тожик ва ўзбек адабиёти, хусусан насрнавислиги илдизлари бир-биридан унча узоқ эмасди. Биз кейинроқ Чингиз Айтматовни нафақат қирғиз адиби, балки ўзимизнинг ёзувчидек қабул қилганимиз каби бир пайтлар Абдулло Қаҳҳорни тожик адабиёти намояндаси сифатида ҳам билардик. Аммо бориб-бориб бу икки адабиёт бир-биридан узоқлашди…\nСобиқ иттифоқ даврида кўплаб ўзбек ёзувчилари тожик ёзувчилари асарларини, тожик ёзувчилари ўзбек ёзувчилари асарларини таржима қилишарди. Шу йўл билан тожик ўқувчиси ўзбек, ўзбек ўқувчиси тожик адабиёти намуналари билан яқиндан танишарди. 60 йилларда бир гуруҳ тожик ёзувчилари асарлари ўзбек тилига таржима қилиниб “Лола сайри” номи билан китоб ҳолида нашр этилганди. Бу Пўлод Толиснинг бир ҳикояси номи, китоб ҳам шу ном билан чоп этилганди…\nКейинги вақтда вақтли матбуот нашрлари орқали тожик адабиётидан қилинган янги таржималарга кўзимиз тушаяпти…\n–Тўғри, бу ишлар бутунлай тўхтаб қолгани йўқ. Олдинроқ мен ҳам бир неча ўзбекзабон адиблар, жумладан Суғд вилоятидаги ижодкорлар асарларини ҳам тожик тилига таржима қилгандим.\n–Тожикистондаги ўзбекзабон ижодкорлар орасида халқ назарига тушганлари талайгина. Сизнингча, улар орасида Халқ ёзувчиси ё шоири унвонига муносиблари борми?\n–Агар бир тарафдан олсак, бор. Фараз қилайлик, Ўлмас Жамолнинг икки адабиёт пайвандчиси сифатидаги хизматлари ҳар қандай унвонлардан юқори туради.\nҲа, раҳматли устоз Ўлмас Жамол икки халқ дўстлиги йўлида кўп ва хўп хизмат қилдилар.\n… Ўлмас Жамол ўзбек ё тожик деган сўзга сиғмас, у икки халқ вакили эди.\n– Устоз, суҳбатимиз интихосида сўнгсўзингиз бўлса, марҳамат…\n–Бир пайтлар декадаларда мавжуд бўлган эзгу ананаларимизни ҳозир газета, журналлар, интернет сайтлари қисман бажариб келмоқда…\nМустақил Тожикистонда ўзбек тилидаги газетанинг чоп этилиши ёки Ўзбекистонда тожик тили ва адабиёти ўқитилишининг ўзи мамлакатда яшайдиган миллатларнинг эътироф этилишидан гувоҳлик беради. Кошки, бошқа миллат вакиллари ҳам истиқомат қиладиган бошқа мамлакатларда ҳам шундай газеталар чоп этилса, уларнинг тили, адабиёти, маданияти ўрганилса.\nСуҳбатдош Озод Мелибоев\nМeҳробдан чаён-махдумнинг таҳдиди\nАнвар ўртаға дастурхон ёзиб, икки лаган манти чиқариб қўйди, уч киши қамти ўлтуриб, манти тановул қилишдилар. Таом асноси Шаҳидбек секин-секин мақсадға ёндашиб ...\nАдабиётOctober 29 2018, 03:10\nОт кишнаган оқшом (қисса) 4-қисм\n4 Eрталаб таътил қилдим. Белимга тушлик ўрадим. Заранг таёғимни олдим. Eлбурутдан подаётоққа бордим. Бир тошга ёнбошлаб олдим. Eл қўй-ечкиларини ҳайдаб келди. Шунда... ...\nАдабиётJune 4 2019, 10:06\nАлишер навоий ким?\nАлишер Навоий ким? Алишер Навоий Хамсаси Чор девон Алишер Навоийнинг девонлари Алишер Навоийнинг асарлари Ўқитувчилар учун кўргазма ...\nАдабиётFebruary 23 2018, 09:02


27.07.2018 14:24 0 215\nМаст ҳолдаги ҳайдовчининг маҳалла ҳудудидаги ички йўлдан ҳаракатлаётиб, автомашина бошқарувини йўқотиши натижасида унинг бошқарувидаги «Nexia» шу ҳудуддан оқиб ўтувчи «Хазарбоғ» каналига тушиб кетган.\nВоқеа, жорий йилнинг 26 июль куни Сурхондарё вилоятининг Олтинсой туманида содир бўлган.\nЎзбекистон Республикаси ИИВ Жамоатчилик ва оммавий ахборот воситалари билан алоқалар бошқармаси хабар беришича, ҳодиса оқибатида ҳайдовчи Х.Б. ва унинг йўловчиси Ш.П. воқеа жойида ҳалок бўлган.\nNexia канал Хазарбоғ\nҲодиса 24/07, 15:38\nЖамият 06/07, 09:21\nУчар тадбиркордан «Нексия» учун тўланган пул қайтариб олинди


Қуёш панеллари ётқизилган дунёдаги биринчи йўл нима учун ёпилди?\n16:16 / 18.08.2019\nФото: Colas Group\n2016 йил декабрида Colas компанияси Wattway —фотогальваник панеллардан ташкил топган биринчи автомобиль йўлини намойиш этди.\nУзунлиги 1 километр бўлган трасса Франция шимолида жойлашганди. Инженерларнинг ҳисоб-китоблари бўйича йўл йилига 150 минг кВт соат электр ишлаб чиқариши ва Турвур шаҳридаги ёриткичларни ток билан таъминлаши лозим эди.\nЛойиҳа қиймати 5,2 млн долларга тенг бўлиб, у Франция ҳукумати томонидан молиялаштирилганди. Маҳаллий ОАВ уни келажак трассаси деб номлади, Энергетика вазирлиги эса лойиҳа муваффақият қозонадиган бўлса, 2021 йилга келиб ҳар 100 километр йўлга бир километр «қуёшли» йўл ётқизиб чиқишни режалаштирди.\nАммо Wattway бир нечта хато сабабли муваффақиятсизликка учради, деб ёзади Le Monde нашри.\nМасалан, компания иқлимни ҳисобга олмаган: Канда (энг яқин йирик шаҳар) йилига атиги 44 булутсиз кун бўлади. Бунинг устига, Colas кузда йўлни қалин хазон қоплашини кўзда тутмаган.\nБундан ташқари, инженерлар йўлга тушадиган босимни ҳам нотўғри ҳисоблашган – панеллар полимер қоплама билан қопланган бўлса-да, вақт ўтгач оғир автомобиллар ва маҳаллий фермерлар тракторлари панеллар cиндира бошлади.\nОқибатда 2018 йил майда йўлнинг 90 метри таъмирлаб бўлмаслиги сабабли олиб ташланди. Йўл эса бир йилда атиги 80 минг кВт⋅соат электр ишлаб чиқарди.\nЎзбекистон гидроэлектростанцияларни ривожлантиришда Франция билан ҳамкорлик қилади\nФранцияда дунёдаги энг оғир олмали пирог пиширилди\n13:44 / 13.09.2019\nФранциянинг Ўзбекистондаги янги элчиси тайинланди


Озар-арман чегарасида отишма бўлдими? Баку Ереваннинг иддаосига жавоб қайтарди | Qalampir.uz\nОзар-арман чегарасида отишма бўлдими? Баку Ереваннинг иддаосига жавоб қайтарди\nОлам\t26 Май 11:36 4514\nАрманистон Мудофаа вазирлиги Озарбайжон ҳарбийлари Арманистон армиясининг Гегаркуник вилояти чегараолди қисмида жойлашган позицияларига қарата ўқ узгани ҳақида хабар тарқатмоқда.\nВазирликнинг маълум қилишича, ҳодиса кеча, 25 май куни соат 14:20 атрофида қайд қилинган. Баёнотда қўшимча қилинишича, отишма натижасида арман ҳарбийси ҳалок бўлган.\nЎз навбатида Озарбайжон Мудофаа вазирлиги ушбу ҳолат бўйича баёнот берган. Унга кўра, Арманистон Мудофаа вазирлиги арман позицияларининг ўққа тутилиши ҳақида нотўғри маълумот тарқатган.\n“25 май куни тушдан кейин Арманистон Қуролли кучлари шахсий таркиби билан еттита юк машинаси чегаранинг белгиланган қисмига яқинлашишга уринди. Бўлинмаларимиз томонидан олиб борилган профилактика чоралари натижасида душман ҳаракати бостирилди. Биз бўлинмаларимиз душманга қарши ўқ узмаганини эълон қиламиз”, дейилган Озарбайжон Мудофаа вазирлиги хабарида.\nВазирликнинг таъкидлашича, арман аскарининг ўлими билан боғлиқ воқеа бахтсиз ҳодиса натижасида содир бўлган.\n“Озарбайжон томонининг бу воқеага алоқаси йўқ”, дейилган хабарда.\nАввалроқ, Арманистон Бош вазири вазифасини бажарувчи Никол Пашинян озар-арман чегарасида кескинликнинг кучайиши тенденцияси кузатилаётганини, чегаранинг айрим участкаларида Озарбайжон Қуролли кучлари ўзини тажовузкор тутаётганини иддао қилиб чиққанди.\nЭслатиб ўтамиз, Пашинян Озарбайжон аскарлари мамлакатни тарк этиши учун Россия Президенти Владимир Путиндан ҳарбий ёрдам сўраганди. Шунингдек, Франция Президенти Эммануэль Макрон ўзининг Facebook’даги саҳифасида Озарбайжон қўшинларини Арманистон ҳудудидан олиб чиқиш зарурлигини таъкидлаганди.\n06 Декабрь 13:01 75826\n06 Декабрь 19:56 51079\n05 Декабрь 18:58 32966\n04 Декабрь 11:13 32410\n04 Декабрь 11:38 31881


Бисакодил суппозиторийлар – medu.uz – Дорилар ҳақида маълумотлар ўзбек тилида\nHome Йўриқномалар Бисакодил суппозиторийлар\nДори шакли: ректал қўллаш учун суппозиторийлар.\nфаол модда: бисакодил – 10 мг;\nёрдамчи моддалар: қаттиқ ёғ (ярим синтетик глицеридлар).\nТаърифи: оқ ёки сарғиш-оқ рангли, юзаси силлиқ ва мойли, торпеда шаклли суппозиторийлар\nФармакотерапевтик гуруҳи: ичак перистальтикасини рағбатлантирувчи сурги воситаси.\nАТХ коди: A06AB02.\nСурги, ел ҳайдовчи восита, дифенилметан ҳосиласидир. Йўғон ичакда шиллиқ секрециясини оширади, унинг ҳаракатини тезлаштиради ва кучайтиради. Унинг таъсири йўғон ичакнинг шиллиқ қаватидаги нерв охирларини бевосита стимуляцияси билан ифодаланади.\nБисакодил йўғон ичакда сўрилмайди, бачадонни қисқаришини чақирмайди ва кўкрак сутига ўтмайди. Самараси тез кузатилади – дефекация 15-60 минутдан кейин юз беради.\nйўғон ичакнинг гипотонияси ва суст ҳаракатланиши билан боғлиқ бўлган сурункали қабзиятлар (хусусан, кекса ёшдаги пациентларда, операция, туғруқ, парҳез ўзгартирилгандан кейинги қабзиятлар) да;\nгеморрой, проктит, анал тешикни ёриқларида ахлатни келишини бошқариш учун;\nжарроҳлик аралашувлари, инструментал ва рентгенологик текширишлардан олдин ичакни тозалаш учун қўлланади.\nРектал, тўғри ичакка имкон борича чуқур киритилади.\nҚабзиятда, катталарга ва 10 ёшдан катта болаларга Бисакодил суткада 1 суппозиторийдан 5 кун давомида қўлланади.\nТекширишларга тайёрлашда, операциядан олдин ва кейинги даволашда, дефекацияни енгиллаштириш талаб этиладиган тиббий ҳолатларда Бисакодил тиббий кузатув остида қўлланиши керак, муолажадан 30-60 минут олдин 1 суппозиторий юборилади.\nАллергик реакциялар, тўғри ичакни таъсирланиши, ичак санчиғи, суюқлик ва электролитларни ҳаддан ташқари йўқолишига, ва оқибатда мушакларни сустлиги, тиришишлар, артериал гипотензияни ривожланишига олиб келиши мумкин бўлган диарея.\nпрепаратга ўта юқори сезувчанлик;\nсиқилиб қолган чурра;\nқорин бўшлиғи аҳзоларини ўткир яллиғланиш касалликлари;\nқоринда номаълум генезли оғриқ;\nМИЙ дан қон кетиши, бачадондан қон кетиши;\nўткир проктит, ўткир геморрой;\n10 ёшгача бўлган болаларга қўллаш мумкин эмас.\nЮрак гликозидлари бир вақтда қўлланганида калийни танқислиги оқибатида уларнинг ножўя таъсирлари кучаяди.\nЖигар ва/ёки буйрак етишмовчилиги бўлган пациентларга Бисакодил эҳтиёткорлик билан буюрилади.\nПрепаратни қўллаш вақтида катта миқдорда суюқлик истеъмол қилиш керак.\nҲомиладорликда ва лактация вақтида қўлланиши\nҲомиладор ва эмизикли аёлларга эҳтиёткорлик билан буюрилади.\nСимптомлари: суюқлик ва электролитларни катта миқдорда йўқолиши билан боғлиқ бўлган диарея (мушакларни сустлиги, тиришишлар) бўлиши мумкин.\nДаволаш: симптоматик даволанади.\nҲар бир блистерда 5 ректал суппозиторий. 2 блистер қўллаш бўйича йўриқномаси билан бирга картон қутига жойланган.


ЎзА - ФУТБОЛ: Бош ҳакам “Пахтакор”га ёрдам берди...ми?!\n13.07.2018 12:07 Чоп этиш версияси\nФУТБОЛ: Бош ҳакам “Пахтакор”га ёрдам берди...ми?!\nКеча Пепси Суперлиганинг қолдирилган 14-тур доирасидаги учта ўйин ўтказилди. Улардан айниқса АГМК – “Пахтакор” ўйини анча шов-шувларга сабаб бўлди.\nОлмалиқликлар ўз майдонида чемпионат карвонбошиси “Пахтакор”ни қабул қилишди. Учрашувнинг 52-дақиқасида бош ҳакам Владислав Цейтлин кутилмаганда мезбон футболчисига сариқ карточка кўрсатишни “ўйлаб топди”. Учрашувни телевизор қаршисида кузатган, ҳаттоки стадиондаги томошабинлар ҳам бу паллада нима юз берганини англай олишмади – тўп ўйинчининг қўлига тегди деса тўпни оёғи билан тўхтатди, рақибга қўполлик қилинди деса у ерда рақиблар бир-бирларига умуман яқин эмасди. Хуллас, бош ҳакам Музаффар Музаффаровга сариқ карточка, унинг кетидан эса қизил карточка кўрсатиб (аввалроқ Музаффаров огоҳлантирилган, буниси эса иккинчи сариқ сифатида қизилга айланганди), майдондан четлаштирилди. ТВ сухандони ҳам ҳакамни қўпол хатога йўл қўйганлигини, охир-оқибат бу хато майдон эгаларининг мағлубиятга учраганини бир неча бор таъкидлади.\nЎйиндан кейин маълум бўлишича, ўша паллада “Пахтакор” ўйинчисининг чап қанотдан оширган тўпига майдон марказида ҳужумга отланаётган Жалолиддин Машарипов бош билан зарба қўймоққа шайланган пайтда унинг орқасидан югуриб келаётган Музаффаров русчалаб “Тегма, ўтказиб юбор”, дея бақирган. Бу овозни ўз жамоадошидан келаётганига амин бўлган Машарипов тўпга сакрамай, уни ўтказиб юборган. Бу ҳолатни бош ҳакам рақиб рақибга нисбатан ҳурматсизлик қилиб, уни алдади, дея хулоса қилади ва футбол қонун-қоидаларига мувофиқ ўйинни тўхтатди ва Музаффаровни жазолади. Бу ҳолатда бош ҳакам балки ўйин қоидасига мувофиқ ҳукм чиқаргандир, аммо ўйиндан кейинги суриштирувлар натижасида Музаффаров ҳақиқатдан ҳам “Ўтказиб юбор” дея бақирганини, аммо буни рақиб ўйинчисига эмас, балки жамоадошига нисбатан айтганини тан олди. Ҳақиқатдан ҳам ўша ҳолатда Машарипов олдида “Олмалиқ”нинг яна бир ўйинчиси ҳам бор эди. Хуллас, бу жараён айни пайтда ЎзПФЛ мутахассислари томонидан ўрганилмоқда.\nИккинчи бўлимни деярли ўн киши бўлиб ўтказган мезбонларнинг турган гапки ўйин охиригача кучи етмади. Учрашув якунига беш дақиқа қолганида тинимсиз ҳужумлар, кетма-кет хавфли вазиятлар уюштираётган “шерлар” ниҳоят Жасур Яхшибоевнинг чиройли усулда киритган голи эвазига ғалаба қозонишди.\n“Бунёдкор” ўз майдонида “Нефтчи”ни мағлуб этди. Ваҳоланки, биринчи бўлимда фарғоналиклар ҳисобда олдинда боришаётганди. Иккинчи бўлимда эса Жавлон Иброҳимовнинг бир эмас иккита гол киритиши жамоадошларини нафақат мағлубиятдан қутқарди, балки ғалабасини ҳам таъминлади.\n“Сўғдиёна” ҳам “Бухоро”га ҳеч қандай имконият қолдирмай, йирик ҳисобда ғалаба қозонди.\n14-тур. 12 июль\n“БУНЁДКОР” - “НЕФТЧИ” - 2:1\nГоллар: Жавлон Иброҳимов (66, 69) - Шерзод Ҳакимов (42).\n“СЎҒДИЁНА” - “БУХОРО” - 3:0\nГоллар: Никола Милинкович (48-пен.), Санжар Рашидов (51), Шоҳруз Норхонов (54).\nАГМК - “Пахтакор” 0:1\nГол: Жасур Яхшибоев (86).\nБугун қуйидаги ўйинлар бўлиб ўтади:\n19:00. “Локомотив” - “Навбаҳор”\n20:00. “Қўқон-1912” - “Металлург”\n21:00. “Насаф” – “Қизилқум”


21 Апр 2019 3150\nҚотиллик изларини топишга ёрдам бергани учун мукофот берилиши ҳақидаги эълон матбуотда чиққанидан сўнг, полиция бошқармасида тўс-тўполон бошланди. Ваъда қилинган минг кронни қўлга киритишни истаган юзлаб кишилар кеча-ю кундуз полиция бошқармасига бостириб келарди.\nБироқ полицай-президиум барча кўрсатмаларни диққат билан қоғозга тушириб, кўриб чиқиш учун ўзига тақдим этишга қатъий буйруқ берди. Йиғилган материалларга асосланган президиум дедуктив усул ёрдамида қотилнинг ташқи кўринишидаги алоҳида белгиларни аниқлайди, сўнгра барча маълумотлар керакли тарзда таққосланиб, из топилади ва чигал масала ечилади. Бу полициянинг расмий хабарида ҳам айнан шундай, шоирона тарзда ёзилганди.\nКўнгилли изқуварларни ҳатто, полициянинг улкан биноси ҳам сиғдира олмади, раҳбарият эса қўшимча бинони ижарага олиш ҳақида бош қотира бошлади. Барча кўрсатмалар икир-чикиригача диққат билан ёзиб олинар, кечқурун полиция бошлиғи майда қилиб ёзилган каттагина тахлам қоғозларни оларди. Полицай-президиумнинг эса ана шу маълумотлардан ўзининг зийракона хулосасини чиқариши, жиноят изини топиши, чигал масалани ечиши (шу ажойиб иборани такрорладик) ва ёвуз жиноятчини тутиш чорасини ишлаб чиқиши лозим эди.\nКомиссар Рейхель полиция бошлиғига муҳим кўрсатмалар ва хатларни ўқиб беришга киришди. Буни осон вазифа, деб бўлмасди, негаки, уларнинг айримлари чуқур ўйлаб олишни талаб қилса, баъзилари, соддагина қилиб айтганда, тушунарсиз эди.\n— Хусусий хизматкор Карл Вигналекнинг хабар беришича, — ўқиди полиция комиссари, — худди шунақа оч жигарранг тор шим кийган нотаниш кишини қотилликдан уч кун бурун ундан сигаретасини ёндириб олганда кўрган. У бундан қўйидагича хулоса чиқаради: қотил жамиятнинг разил кишиларидан бири ва афтидан, ўлдирилган кампир билан таниш бўлган ва ундан шимни қарзга олиб турган. Аммо уни қайтараётганида можаро чиққан ва бу кампирнинг ўлими билан якун топган.\nВацлав Хохлатий қуйидаги мактубни йўллабди:\n«Ҳурматли полиция бошлиқлари! Ўлдирилган кампирни фронтдош бир эски дўстим танирди. Биз 11-полкда бирга хизмат қилганмиз. Полкимизни Ровицага ташлашгани кечагидек ёдимда. Чор-атроф тоғлару қоялар. Ўша тоғларда чорва, асосан, сигирлар, боқилар экан, жаноб бошлиқ. Ўлдирилган кампирни танийдиган дўстим уч йилдан бери сержант эди. Қип-қизил каллакесар эди ўзиям, бунақасини учратиш қийин. Биттагина арзимаган гапи учун исталган кишини ўйлаб-нетиб ўтирмай асфаласофилинга жўнатиб юбориши мумкин эди. Агарда у ўлдирилган кампир билан тортишиб қолганида, уни сўзсиз, тинчитган бўларди. Чунки ҳамиша аёлларни ёмон кўришини айтарди. Аммо айтишим керакки, у икки йил олдин бандаликни бажо келтирди. Кўчада муштлашиб... борсақайтмасга жўнади».\nКўнгилли гувоҳ, дўкондор Гофмауернинг кўрсатмаси:\n«Ўлдирилган кишини танимайман. Карлинда икки марта бўлганман. Энг охирги марта бундан икки йил муқаддам, фабрика ёнганида келгандим. Ўшанда иш мана бундай бўлганди: якшанба куни пешиндан сўнг ҳар доимгидек қарта ўйнагани жўнадим. Кўпинча «полякча банк» ёки «темир парча»га ўйнаймиз. Умримда бирор марта ҳам ғирромлик қилмаганман. Кетаётсам, кимдир «Ўт кетди!» деб бақириб қолди. Қарасам — гапи рост! Фабрикага югуриб етиб боргунимча шунақа гуриллаб ёниб кетдики… Кейин аскарлар келиб, кўчани ўраб олишди. Ўшандан бери Карлинда бўлганим йўқ ва қотиллик ҳақида ҳам ҳеч нима билмайман».\n— Йўқотган вақти учун беш крон пул сўраяпти. Уни ҳар эҳтимолга қарши қамаб қўйдим, — деди полиция комиссари ва ўқишда давом этди.\nТемирчи Виктор Безвагнинг кўрсатмаси:\n«Полицияда қотиллик қуроли — катта болғани кўрсатишди. Темирчилик соҳаси билимдони сифатида онт ичиб айтишим мумкинки, ўша катта болға темирчиларники эмас. Шундай қилиб, бу қотиллик темирчилик ва шу касб эгаларига соя солмайди, чунки қотиллик қуроли темирчиларники эмаслиги кундай равшан. Шу билан бирга темирчилар учун кечки мактаб очишга рухсат берилиши ҳақидаги расмий илтимосномамизга жавобни тезлаштиришингизни сўраймиз. Расмий илтимоснома бундан ўн йил олдин берилган ва шу вақтга қадар кечиктириб бўлмас ишларнинг кўплигидан кўриб чиқилмаган».\n— Мана буниси, шаҳардаги баққоллик дўкони ишбошисининг кўрсатмаси. Айтишича, Карлин — турли-туман ёвузликлар қадр топадиган жой эмиш! Бу гапи учун қамаб қўйишларини буюрдим. Муҳим маълумотлар эса, — давом этди амалдор, — бева аёл Крафтдан олинди. Унинг айтишича, қотил эркак киши эмас. Қотиллик аёл жинсига мансуб киши томонидан содир этилганмиш! Омадсиз муҳаббат, уни шундай йўл тутишга ва охир-оқибат сиртмоққа етаклаган кўринади. Бундан ташқари, бева яна хабар беради:\n«Бунга тўғридан-тўғри далилларим йўғу аммо қўшнимиз Анна Чехова жуда шубҳали аёл. У сув жўмраги тагини шунақа ифлослантириб юборганки, бу унинг ҳамма ишга қодирлигидан далолат беради. Сўнгги пайтларда негадир ювош бўлиб қолди ва қотиллик содир этилган куни менга ўн крон қарзини қайтарди, лекин эрталаб ножоиз сўзларни айтиб, қарғанаётганди. Дарвоқе, ушбу пул матбуотда эълон қилингани билан тўғри келади».\n— Анна Чеховани қамаб қўйдим.\n— Тўғри! — деди полиция бошлиғи, бошини ушлаб. — Давом этинг.\n— Мана бу Мирослав Гофрихтернинг талаби билан тузилган баённома. У ўзининг айбсизлигини исботлайдиган гувоҳлар билан келибди. Шундан сўнг минг кронни беришимизни талаб қилди. Эмишки, у кампирни ўзи ўлдирмаганини исботлаш орқали полицияни тўғри йўлга солиб юборганмиш…\nХўш, кейингиси, гувоҳ Матоушекнинг кўрсатмаси. У бахтсиз кампир ўзини ўзи ўлдирган бўлиши мумкин, деган тахминни айтмоқда.\n— Ҳмм, шундай ҳам бўлиши мумкин, — минғирлади полиция бошлиғи фикри тарқоқ ҳолда хонада у ёқдан-бу ёққа юра туриб.\n— Кейингиси, авлиё Кристоф черкови оқсоқолининг мактуби. Минг кронни унга жўнатишимизни сўраган. Негаки, мана, икки ойдирки черков йиғимларига пул бермаётган тақводорлардан бири борасида асосли гумонлари борлигини билдирган.\n«Эътиборингизни бу ишда сўнгги пайтларда заҳарловчилар содир этган жиноят билан ўзаро шубҳали боғлиқлик борлигига қаратмоқчиман, — дея ёзади амалдор Миржихода. — Қотиллик қуроли сифатида келтирилаётган катта болға заҳар сотиладиган дўкондан харид қилинмаганмикан, агар шундай бўлса, қайси дўкондан, аниқлаш зарур. Катта болғада цианидли калий ва темирининг ўзида эса шубҳали аралашмалар бор-йўқлигиниям. Юқоридаги ҳолатларни эътибордан четда қолдирмаслик керак. Улар, шубҳасиз, жиноятчининг изига олиб чиқади».\nБошлиқ пешонасига урди.\n— Бу одам ҳақ! Давлат амалдори экани шундоққина билиниб турибди. Мана, кимдан ўрнак олиш керак! Зудлик билан катта болғани кимёвий таҳлил қилишга буйруқ бераман.\nШу билан тергов ишлари вақтинчалик тўхтатилди. Ҳамма хурсанд эди.\nАммо жуда кўп ишлар қилинганди: биринчидан, жиноятни содир этмаган бир нечта шахснинг ва уни содир этиши мумкин бўлган яна бир нечтасининг излари топилди. Бундан ташқари, бир нечта ўғирланган буюмларни сотиб олувчилар сўроқ қилинди. Ниҳоят, катта болға ва цианидли калий ўртасидаги боғлиқлик сабаби аниқланди.\nОхирида полиция бошлиғи қотилни тутишдими-йўқми билиш учун Боховницига сим қоқишга буйруқ берди.\nЖавоб жуда тез берилди.\n— Биз ҳам уни қўлга туширганимиз йўқ, — деди чуқур маъноли қилиб бошлиқ. Полиция комиссари эса тимирскиланиб, яна битта хатни чиқарди.\n«Муҳтарам полицай-президиумга. Камина эътиборингизни жиноят содир этилган жойдан топилган сиёҳ қаламга қаратишга жазм этаман. Биринчидан, кимда сиёҳ қалам бўлса, барчасини ҳибсга олинг. Иккинчидан, қотилликка алоқаси бўлмаганларнинг барини қамоққа олинг, шундай йўл билан жиноятчи изоляция қилинади ва қўлга туширилади. Бу ишда худди қадимги нақлда: «Олтита шерни тутишнинг энг осон йўли қандай? Ўнтасини тутинг ва тўрттасини қўйиб юборинг…» деб айтилганидек йўл тутган маъқул».\nПолиция худди ана шу усулда тўхтади.


ЮЗЛАРИ ЁРУҒ КИШИЛАР ЖАННАТИЙДИР - Fitrat.uz\nБош саҳифа / Қуръон / ЮЗЛАРИ ЁРУҒ КИШИЛАР ЖАННАТИЙДИР\nSentabr 25, 2021\tФикр билдиринг 24 Кўришлар\nيَوْمَ تَبْيَضُّ وُجُوهٌ وَتَسْوَدُّ وُجُوهٌ فَأَمَّا الَّذِينَ اسْوَدَّتْ وُجُوهُهُمْ أَكَفَرْتُمْ بَعْدَ إِيمَانِكُمْ فَذُوقُوا الْعَذَابَ بِمَا كُنْتُمْ تَكْفُرُونَ. وَأَمَّا الَّذِينَ ابْيَضَّتْ وُجُوهُهُمْ فَفِي رَحْمَةِ اللَّهِ هُمْ فِيهَا خَالِدُونَ\n«Юзлар оқ ва юзлар қора бўладиган кунда юзлари қора бўлганларга: “Имонингиздан кейин кофир бўлдингизми?! Куфр келтирган бўлганингиз учун азобни татиб кўринг”, дейилур. Юзлари оқ бўлганлар эса, бас, Аллоҳнинг раҳматидадирлар. Улар унда абадий қолурлар»(Оли Имрон сураси, 106–107-оят).\n“Юзлар оқ ва юзлар қора бўладиган кунда”. Яъни, Қиёмат кунида, қабрларидан қайта тирилиб чиққанларида мўминларнинг юзлари оқ, кофирларнинг юзлари қора бўлади.\nАйтиладики: “Бу ҳолат амал дафтари ўқилаганда юз беради. Мўмин амал дафтаридаги яхшиликларни ўқиб, шодланади ва юзи ёришади. Аммо кофир ва мунофиқлар амал дафтарларини ўқиб, унда қилиб ўтган ёмонликларини кўришади ва юзлари қораяди”. Бир ўринда бундай дейилади: “Ушбу ҳолат тарозу олдида юз беради. Яхшиликлари оғир келган кишининг юзи оқаради. Аксинча ёмонликлари оғир келса, юзи қораяди”, дейилади. Яна бир ўринда айтилади: «Аллоҳ таолонинг: “Эй жиноятчилар! Бугунги кунда сиз ажралингиз!”(Ёсин сураси, 59) оятига кўра қиёмат кунида ҳар бир фирқага Илоҳлари ҳузурида тўпланишга амр қилннади. Бу хабар кофирларга етганда улар махзун тортиб, юзлари қораяди. Шунда мўминлар, аҳли китоблар ва мунофиқлар қолишади. Аллоҳ таоло мўминлардан: “Рабингиз ким?” деб сўрайди. Улар: “Раббимиз Аллоҳ азза ва жалла”, деб жавоб қилишади. Уларга: “Агар Уни кўрсангиз танийсизми?” дейилади. Мўминлар: “Субҳанаҳу, агар бизга кўрсатилинса, биз Уни таниймиз”, дейишади. Шундан сўнг Аллоҳ таолони Ўзи истаганича кўришади. Шу онда мўминлар саждага бош уришади ва юзлари оппоқ қордек тусга киради. Бу орада аҳли китоб ва мунофиқларга гал келади. Улар сажда қилишга қодир бўлишмайди. Шу сабаб хафа бўлиб, юзлари қораяди. Бу ҳолат Аллоҳ таолонинг: “Юзлар оқ ва юзлар қора бўладиган кунда”, оятига мувофиқдир».\nУламолар қайси юз оқариб, қайси юз қорайишини аниқлашда ихтилоф қилишди. Ибн Аббос розийаллоҳу анҳумо: “Аҳли суннанинг юзи оқариб, бидъат аҳлининг юзи қораяди”, деб фикр айтди. Ибн Аббос розийаллоҳу анҳумонинг ушбу сўзи Набий алайҳиссаломнинг: “Юзлар оқ ва юзлар қора бўладиган кунда”, ояти борасида: “Аҳли суннанинг юзи оқаради ва бидъат аҳлининг юзи қораяди”, деган сўзларига мувофиқдир.\nАъто айтади: “Муҳожир ва ансорларнинг юзлари оқаради. Бану Қурайза ва назирликларнинг юзлари қораяди”. Ҳасан Басрий раҳматуллоҳ : “Оят мунофиқлар ҳақида. Улар Набий алайҳиссалом рисолатларини тилларида тасдиқлиганларидан кейин, ичларида кофир бўлишди”, дейди. Қатода: “муртадлар ҳақида”, деган. Икрима: “Ўз пайғамбарлари ҳамда Муҳаммад алайҳиссаломнинг рисолатларини тасдиқловчи китоб аҳли борасида нозил бўлган. Сабаби улар Муҳаммад алайҳиссалом пайғамбар этиб юборилганларида у зот алайҳиссаломга кофир бўлишди. Бунга Аллоҳ таолонинг: “Имонингиздан кейин кофир бўлдингизми?!” сўзи далил.\nКитоб аҳлига ҳидоятга йўлловчи очиқ-ойдин баёнотлар келгандан сўнг фирқаларга бўлиниб, жуда кўп ихтилоф қилишди. Сабаби улар амри маъруф ва наҳий мункарни тарк этишганди. Қилмишлари сабаб дунё ва охиратда ҳам буюк азобга мустаҳиқ бўлишади. Яъни, дунёда бало-офатларга йўлиқишади, охиратда дўзахда абадий қолишади. “Бани Исроилдан куфр келтирганлари Довуд ва Ийсо ибн марям тилида лаънатландилар. Бу эса, исён қилганлари учун бўлди. Улар, қилинган ёмон ишдан бир-бирларини қайтармас эдилар. Бу қилмишлари қандай ҳам ёмон бўлди!”(Моида сураси 78-79-оят).\nАллоҳ таоло Ислом уммати орасида яхшиликка чақириш ва ёмонликдан қайтариш билан хосланувчи жамоат бўлишига буюрмоқда. Ана шунда улар дунё ва охиратда тўлиқ мувваффақият қозонишади. Яхшиликкка буюриш ва ёмонликдан қайтариш ҳар бир шахсга якка ҳолда тегишли бўлмайди. Ушбу фикримизни Набий алайҳиссаломнинг қуюдаги ҳадислари қуватлайди: “Сизлардан бирингиз мункар ишни кўрса, уни қўли билан қайтарсин, агар бунга қодир бўлмаса тили билан қайтарсин, агар бунга ҳам қодир бўлмаса дили билан қайтарсин. Мана шуни(учинчи)сиимонининг заифлигидандир”. Имом Аҳмад, Имом Можа, Ҳузайфа ибн Ямон розийаллоҳу анҳудан ривоят қилади: «Пайғамбаримиз алаҳиссалом бундай огоҳлантирдилар: “Жоним измида бўлган зотга қасам, яхшиликка буюрасиз, ёмонликдан қайтарасиз ёки Аллоҳ таоло Ўз даргоҳидан иқобни устингизга юборишни тезлатиб юборади. Сўнгра Унга дуо қилсангиз сизларга ижобат этмайди”».\nАллоҳ таолонинг кўрсатмаларига тўлиқ амал қилган мўминларнинг қуёмат куни юзлари хурсандчиликдан оқ бўлиб, порлайди. “У кунда чиройли юзлар бор. Ўз Роббисига назар солувчилар” (Қиёмат сураси, 22–23-оят). У кунда китоб аҳли ва мунофиқлардан ихтилофга бориб, ҳаққа ва сабрга чақирмаганлари учун ҳозирлаб қўйилган доимий азобни кўриб юзлари қорайиб кетади. Уларга Аллоҳ таоло томонидан ҳифзу паноҳ йўқ. “Ёмонликларни касб қилганларга эса, ёмонликларига яраша ёмон жазо бўлур. Уларни хорлик қоплар. Улар учун Аллоҳдан бирор сақловчи ҳам бўлмас. Юзлари худди тун зулматидан бир парча ила қопланган каби бўлур. Ана ўшалар дўзах эгаларидир. Улар унда абадий қолурлар”(Юнус сураси, 27-оят).\n“Юзлари оқ бўлганлар эса, бас, Аллоҳнинг раҳматидадирлар. Улар унда абадий қолурлар”. жаннат ва шон-шараф диёрида абадий қоладилар.\nАллоҳ бизни ўшалардан қилсин ва бидъат ва залолат аҳлидан йироқ қилсин. Шуннигдек, имон келтирган ва солиҳ амллар қилганлар йўлига муяссар этсин.\n“Тафсири Қуртубий”, “Тафсири Мунир” асарлари асосида\nЖасурбек домлаРАУПОВ тайёрлади.\nАввалги ЭНГ САВОБЛИ АМАЛ\nКейинги ИХТИЛОФЛАР: сабаблар, ечимлар


Шавкат, Миромон ва Мирзиёнинг ота-онасига Президент номидан Cobalt совға қилинди\nБухорода туғилган уч эгизак Шавкат, Миромон ва Мирзиёнинг отасига Ўзбекистон Президенти номидан Cobalt машинаси совға қилинди. Бу ҳақда daryo.uz хабар қилди.\nШерзод Ўринов ва Маҳлиё Азимованинг оиласида 25 март куни уч эгизак туғилганди. Уларга Президент Шавкат Мирзиёев шарафига Шавкат, Миромон ва Мирзиё исмлари берилди.\n29 март, президент Мирзиёев Бухоро вилоятига сафар қилган куни эгизакларнинг ота-онасига Президент номидан Cobalt автомашинаси ва 3 та болалар аравачаси топширилди.\n"Машина Навоийдан келтирилди ва «Ўзмахсуссувқурилиш» ДУКда ҳайдовчи бўлиб ишлайдиган Шерзод Ўринов номига расмийлаштириб берилди. Ҳозирда она ва болаларнинг аҳволи яхши. Улар шифокорлар Насиба Рамазонова, Самия Латипова ва Зилола Шариповалар назоратида бўлиб турибди", деб хабар қилди сайт.\nАйтилишича, Шерзод Ўринов ва Маҳлиё Азимоваларнинг эгизаклардан ташқари 4 ёшли қизи ҳам бор.


Тожикистонда милиция полицияга айлантирилади\nТожикистонда милиция атамаси йўқолиши кутилмоқда.\nБу ҳақда Тожикистон Ички ишлар вазири Абдураҳим Қаҳҳоров ЕХҲТ расмийлари билан учрашувдан сўнг билдирди.\nТожикистон Ички ишлар вазирлиги Европада хавфсизлик ва ҳамкорлик ташкилоти билан Тожикистон милициясида ислоҳот ўтказиш борасида жума куни меморандум имзолади.\nИчки ишлар вазири милиция билан полициянинг фарқига боради\nТожикистон томондан меморандумга имзо чеккан Ички ишлар вазири Абдураҳим Қаҳҳоров тожик милициясида ислоҳот ўтказиш ва уни ривожлантиришни халқаро ҳамжамият кўмагисиз амалга ошириш имконсизлигини таъкидлар экан, куч ишлатар тизимларга оид янги ҳужжатга биноан Тожикистон милицияси полицияга айлантирилишини маълум қилди.\nСуратда: Тожикистон ички ишлар вазири Абдураҳим Қаҳҳоров.\n- Милициямизнинг бугунги фаолияти ўз номига умуман мувофиқ эмас. Сизга маълумки, милиция калимаси бу хорижий калима бўлиб, жамиятни тартибга келтириш ихтиёрий дружиналари саналади. Дунё мамлакатларидаги қонун ҳимоячилари мутахасислари эса полиция номи билан аталади. Умаман полиция сўзининг маъноси бу ҳимоячидир, - деди Тожикистон Ички ишлар вазири Абдураҳим Қаҳҳоров.\nРасмий айни пайтда бир қатор поссовет мамлакатларида, жумладан, Россияда милиция ўрни полицияга бўшатиб берилганини айтар экан, тожик милициясида кутилаётган ислоҳот албатта ҳуқуқ идоралари ходимларининг касбий фаолиятини ҳаммага маъқул томонга ўзгартиришига ишонишини айтди.\nEХҲТ тожик милициясида ислоҳот ўтказилишига умид қилади\nАйни ўринда Европада хавфсизлик ва ҳамкорлик ташкилоти расмийси Ивар Викки Ички ишлар вазирлиги билан ўз идораси ўртасида имзоланган меморандум тожик милициясида демократик принципларга жавоб бера оладиган ислоҳот ўтказишга қаратилганини билдирди.\nСуратда: EХҲТ расмийси Ивар Викки.\n- Биз Ички ишлар вазирлиги билан милиция тизимида ислоҳот ўтказиш борасида самарали ҳамкорликни йўлга қўймоқчимиз. Шунинг билан бирга полиция аскарларининг одам савдосига қарши кураш ва ахборот олиш маҳоратини халқаро меъёрлар даражасида такомиллаштиришга жиддий эътибор қаратамиз, - деди ЕХҲТ расмийси Ивар Викки.\nЕХҲТ расмийси Тожикистон томонининг милицияни полицияга ўзгартириш ташаббусини қувватлашини билдирди.\nШу ўринда айтиш лозимки, тожик жамятида шўролардан мерос қолган милиция ўша эски тартиб бўйича фаолият қилади ва кўпинча инсон ҳуқуқларини ҳимоялаш бўйича ташкилотлар танқидига учрайди. Албатта фуқаролар ҳам милиционерлардан кўп ҳам рози эмаслар.\nХалқ милиция-полицияга ишонадими?\nИжтимоий тадқиқотлар натижаларига кўра, ҳозирда халқнинг милицияга ишончи деярли йўқ.\nТаҳлилчиларга кўра, милиция ходимларининг фуқароларга бўлган ноинсоний муомала, қўлга олинганларни қийнаш, зўравонлик ва порахўрлик каби ҳатти ҳаракатлари бунинг асосий сабабидир.\n- Милиса тўхтатса халқ ҳам биладики унинг “саломи”да пул бор. Одамларни сабабсиз тўхтатиб пулларини ўмаради. Мен ўзим бундай ҳодисаларнинг шоҳиди бўлганман. Одамлар ноилож, ҳаққини талаб қила олмай қолади. Бизнинг милиция шундай ишлайди, - дер экан душанбелик Олима Раҳимова, милициянинг полицияга айлантирилишидан жамиятга ҳеч қандай наф тегмайди деган ишончда.\nАснода мустақил таҳлилчилар Тожикистон ҳукуматининг милицияни полицияга айлантиришга оид қарорида Россияга тақлиддан ўзга нарса кўрмаётганини айтади.\nҲуқуқшинос, мустақил таҳлилчи Маҳмадраҳим Қосимов мулоҳазасича, Тожикистон аксар вақт қонун қабул қилиш борасидаги қарорларида ҳар доим Россия қонунчилигига тақлид ўлароқ иш кўради.\nТаҳлилчига кўра, фақат ном ўзгартирилгани билан тожик милицияси ислоҳ бўлмайди.\n- Энг аввало милиция ходимларининг ойлик маошини кўпайтириш, уларнинг ижтимоий ва молиявий шароитини яхшилаш зарур. Чунки биздаги порахўрликнинг, хусусан, милиция ходимлари орасида кучайиб бораётганига, улардаги молиявий қийинчилик сабаб. Кейин ички ишларда ислоҳот ўтказилар экан, у ердаги тасодифий одамлар биринчи ўринда четлаштирилиши лозим. Ўз ишини профессонал даражада билмаган ходимлар билан полицияда ҳам аҳвол шу бўлади. Яъни тўқим янгилангани билан эшак ўша эски эшаклигича қолади, - дейди мустақил таҳлилчи Қосимов.


18.11.2018 12:16 0 523\nЖуда кўп тўйларда бўламан. Тўйларнинг файзли, хушкайфиятда ўтиши асосан ўртакашнинг маҳоратига, сўз бойлигига ва албатта зийраклигига боғлиқ. Баъзан тўйларда шундай ўртакашларга дуч келамиз, улар ҳазил-ҳузул қиламан деб маза-бемаза сўзларни ишлатиб, бачканаликка йўл қўйганларидан тўйнинг файз-тароватига путур етказиб қўйишади. Мен доимо ўзимга ўзим «Худо хоҳласа ўғлимни уйлантирсам, тажрибали, яхши бир ўртакашни таклиф қиламан» деган ниятни дилимга тугиб юрардим. Афсуски, тўйимга чақирган ўртакашим пул учун виждонини унутиб қўядиган одамлар тоифасидан экан. Турмуш ўртоғимга ўғлимнинг тўйини кўриш насиб этмади. Одамлар куёвнинг бошида отаси йўқ, шунинг учун тўйида камчиликлар бўлди дейишмасин деб қўлимдан келганича дастурхон безадим, қариндошлардан тушган тўёналарни, йиғган пулларимни жамлаб, тўй учун керакли машиналар, видеоаппаратлар, карнай-сурнай борми, тантана маросимларига мўлжалланган гулдасталаргача ҳозиру нозир қилдим. Умрида бир марта бўладиган тўй, ўғлим билан келиним хурсанд бўлишсин деб барча дўстларини, қариндош уруғларни, қўни-қўшниларни таклиф этдим.\nТўй жуда чиройли бошланди. Ҳамма ўз ўрнини эгаллади. Сокин қўшиқдан сўнг шўх мусиқа янграши билан ёшлар даврага чиқиб ўйинни бошлашди. Бир вақт тўйбошловчи баланд овозда:\n–Азизлар, куёв боланинг онасига аталган совғаси бор экан. Ҳозир даврага волидаи муҳтарамани таклиф этамиз, совғани қабул қилиб олсинлар, –деб эълон қилди.\nМен ўғлимнинг қандай совғаси бор экан деб ҳайрон бўлганча даврага чиқдим.\n–Куёв бола, келинни бир муддатга ёлғиз қолдириб, волидаи муҳтарамагизнинг олдиларига келинг, –деди тўйбошловчи.\nЎғлим ўрнидан туриб олдимга юриб келди.\n–Энди иккингиз бир-бирингизни меҳр билан табриклаб, муборакбод этинг!\nЎғлим билан қайтадан қучоқлашиб кўришдик. Ҳамманинг диққати бизда, тўйхона жим-жит. Нима бўларкин деб меҳмонлар кузатиб туришибди.\n–Санъаткорлар оналар ҳақидаги қўшиқни куйлашади. Она-бола бир яйраб рақса тушишади, меҳмонлар эса уларни қутлайсиз!\nОна ҳақидаги шўх тарона бошланиб кетди. Ўғлим ва мен ҳайронмиз.\n–Тўхтанг, келинимнинг онасини ҳам чақирайлик, бир ўзим ўйнамайман, –дедим.\n–Аввал ўғлингиз билан рақс тушиб олинг, қуда билан ўйнаш қочиб кетмайди!\nНоилож қўлимни тепага кўтарганимни биламан, тўйхонада қанча меҳмон ўтирган бўлса, барчалари турнақатор саф тортишиб мен ва ўғлимга пул қистира кетишди. Икки қўлим пулга тўлиб кетар, ўртакашнинг ёрдамчиси пулларни териш билан овора эди. Шу тобда хаёлимда бир савол ғужғон ўйнамоқда: «Оналарга гулдаста бериш маросимида яна меҳмонларни безовта қилиб қўяманми?»...\nШу хаёл билан ўтирганимда даврага келин билан куёвнинг бувилари таклиф қилинди. Бувилар бирма бир табрик билдиришгач, уларга аталган қўшиқ янгради. Ана энди бувиларнинг ҳурмати бажо келтирилиб етти ёшдан етмиш ёшгача бўлганлар бувиларга пул қистира кетишди.\nШундан кейин уятдан бошимга оғриқ туриб, кайфиятим тушиб кетди. Тўйнинг эгаси менман ахир, наҳотки таъмагирлик қилаётган бўлсам деган андиша ич этимни кемира бошлади. Ким келяпти, ким кетяпти, нималар бўляпти билмайман. Тўйнинг ўртасига келганида ўртакаш даврага мен билан қудамни чақириб, гулдаста бериш маросимини бошлади.\n–Келин билан куёвга жавоб берамиз, ўз жойларингизга бориб ўтиринглар, оналар эса рақсга тушишади!\nҲали қўлимизни кўтармасимиздан яна меҳмонларнинг барчаси саф тортишиб, пул қистира бошлашди. Тўғриси, хижолатдан бўғзимга алам тиқилиб, йиғлаб юборай дедим.\nОналарни табриклаш маросимидан сўнг ёшларбоп қўшиқлар янграб, тўй янада қизиди. Мен бироз ўзимга келиб олдимда, ўриндиққа ўтириб, иссиқ чойдан ичмоқчи бўлдим. Қўшиқ бирданига тўхтаб, ўртакашнинг овози янгради:\n–Азиз меҳмонлар, ҳозир даврага куёвболанинг укаси ва синглисини таклиф этамиз. Улар келин-куёвга аталган дил сўзларини билдиришади ва албатта, сўз исботи билан рақсга тушиб беришади.\n«Вой тавба, шундоқ ҳам рақсга тушишаётганди-ку» дедим ўртакашдан янада жаҳлим чиқиб.\n–Куёв боланинг оналари қаердасиз? Фарзандларингизнинг олдида турмайсизми? Ўғлингизнинг тўйида ўйнамасангиз қачон ўйнайсиз?!\nЎртакаш тинмай микрофонда баралла овозда мени чақираверди. Мен эса яна уятга қолишимни ўйлаб, ташқарига чиқиб кетдим. Бироздан кейин қайтиб кирганимда тўйбошловчи ўз ўрнида овқатланиб ўтирган экан. Имлаб чақирдим.\n–Тинчликми, нега даврадан чиқиб кетдингиз? –сўради сурбетларча.\n–Нега мени ҳадеб даврага чақираверасиз, меҳмонлар олдида шарманда қиляпсизку, –дедим.\n–Нега шарманда қиларканман, тўйнинг ўз қоидаси бор, билмайсизми?\n–Қанақа қоидаси, дардингиз мен орқали кўпроқ пул йиғиб олишми? Ҳар ҳолда текинга келмагансиз, хизмат ҳақингларни бердим-ку. Бу ерда ўтирган меҳмонларнинг ҳаммаси менинг қариндошларим, дўстларим, қўшниларим бўлади ахир. Уларни ҳадеб безовта қилиб, пул қистиришларига мажбур қиляпсиз. Билмаганлар, тўй эгаси санъаткорларни текинга чақирган экан-да, шунинг учун қистир-қистир кўп бўляпти, деб ўйлашмайдими?–дедим жаҳлим чиқиб.\nШундан кейин тўйбошловчи токи тўй тамом бўлгунича индамай ўтирди.\nЙиллаб орзиқиб кутган тўйим тинчлик-хотиржамликда, эсон-омон ўтиб олди. Аммо тўйбошловчининг фаросатсизлиги, нафси ўпқонлиги туфайли кўнглимда унутилмас ғашлик қолди. Айниқса, қуда томондан ташриф буюрган аёллар олдида изза бўлдим. Энди кимни кўрсам, узримни айтяпман.\n–Хафа бўлманг, бундай ҳол ҳамма тўйларда бўлиб туради. Ўртакашларнинг кимлиги барчага маълумку,–дейишяпти кўпчилик.\nБу мавзуни ёзишимдан мақсад шуки, тўй бошлаб қўйганлар огоҳ бўлсинлар. Биринчи галда санъаткорларни танлаймизу, кўпчилик ўртакашларнинг кимлигига, қандайлигига эътибор бермаймиз. Агар тўйингиз файзли ўтишини, мен каби дилхираликка дуч келишни истамасангиз, ўртакашга хизмат ҳақини бераётган вақтда ундан устамонлик қилмаслигини, хийла-найрангни ишга солмаслигини талаб қилинг. Агар ўз манфаати учун виждонини сотадиган ўртакашга дуч келиб қолсангиз иссиғида тўйхонадан қувиб солинг. Тўйни олиб борадиган санъаткор яхши бўлса, ўртакашсиз ҳам тўй ўтаверади.


Россия ва Хитой ракеталар бўйича келишувни ўн йилга узайтирди | Qalampir.uz\nРоссия ва Хитой ракеталар бўйича келишувни ўн йилга узайтирди\nОлам\t15 Декабрь 2020 15:24 4001\nРоссия ва Хитой баллистик ракеталар ва космик ташувчи транспорт воситаларининг учирилиши тўғрисидаги Ҳукуматлараро келишувни 10 йилга узайтирди. Бу ҳақда ТАСС нашри хабар бермоқда.\nПротоколни икки давлат Мудофаа раҳбарлари – Сергей Шойгу ва Вей Фенгхе имзолаган.\n“Мен Пекиндан сизнинг баллистик ракеталар ва космик ташувчи воситаларни учириш тўғрисида билдиришномалар қайд этилган битимни узайтириш бўйича протокол нусхаларини олдим. Ушбу шартномани яна 10 йиллик муддатга узайтириш тўғрисида протокол имзолашга тайёрман”, дейди Шойгу.\nРоссиялик Вазир келишувнинг узайтирилиши икки мамлакат ўртасида юқори даражадаги ишончни намойиш этишини таъкидлаган. Хитой Мудофаа бўлими бошлиғининг сўзларига кўра, у ушбу ҳужжатларни декабрь ойи бошида имзолаган.\nШойгу ҳам протоколни имзолаган ва ҳамкасбига ҳужжатни тақдим этган. Шунингдек, у бугунги кунда видеоалоқадан фойдаланиш музокараларни олиб боришнинг одатий усулига айланганини таъкидлаган. Ўз навбатида, Хитой Мудофаа бўлими раҳбари келаси йил икки Мудофаа соҳаси раҳбарларининг юзма-юз учрашуви бўлиб ўтишига умид билдирган.\nЭслатиб ўтамиз, аввалроқ Пекин Байденнинг президентлик даврида Хитой ва АҚШ ўзаро ҳурмат руҳида мулоқотни кучайтириш ва ҳамкорликни ривожлантиришидан умидвор эканини маълум қилганди.\nРоссия Хитой Ракета\n12 Май 14:42 29458\n14 Май 17:53 28006\n12 Май 11:12 19552\n12 Май 09:23 19004\n13 Май 18:39 17213


Бугун «Металлург» билан ўйин | "NAVBAHOR" FUTBOL JAMOASINING RASMIY WEB SAHIFASI\nБугун «Металлург» билан ўйин\nМиллий терма жамоамизнинг ЖЧ-2018 саралаш турниридаги иштироки туфайли олий лигада юзага келган танаффусдан жамоалар унумли фойдаланишмоқда. Яъни мураббийлар футболчилардаги ўйин амалиётини пасаймаслигини инобатга олиб, назорат учрашувларини ташкил қилишмоқда. Шу сабабли ушбу ҳафта охирида “элита” вакиллари ўзаро ўйинларда куч синашишмоқда. Жамоамиз аъзолари ушбу танаффус пайтида Бекободнинг “Металлург” клуби билан баҳс олиб боришади. Бекободликларга қарши учрашув бугун пойтахтда бўлиб ўтади. Мазкур учрашув соат 16.30 да бошланади. Ўйин якунига етгач, жамоа аъзоларига бир кунлик таътил эълон қилинади. Бир кунлик дам олишдан кейин эса тайёргарлик яна Тошкентда давом эттирилади.


10:20 / 03.05.2017 | abdullohmail.uz7777 | 1835\nАссалому алайкум! Товуққа ем сотадиган жойларда спец корм сотишади ўшалардан аралашма ичида костивой мука яъни суяк уни бор экан. Ўша сотадиган одамлардан сўрасам колбаса цехидан олиб драбилкада майдалашар экан. Ўша суякда чўчқа суяги борми десам ҳа деб айтди. Шунча фабрикалардан келятган тухумлар ҳалолми?\nБу билан тухум ҳаром бўлиб қолмайди.\nФиқҳий китобларимизда жаллола ҳайвон истилоҳи мавжуд. Унинг ҳукми борасида уламолар “Уни ейиш ва сутини ичиш жоиз эмас” деганлар. Ҳозирги кунда кўплаб бўрдоқичилик, балиқчилик ва парандачилик корхоналарида қорамол ва парандаларга қон ва шу каби нажосатларни уларга ем сифатида берилаётганини эшитиб қоляпмиз. Бу каби ҳайвонлар ҳам жаллолага кириб қоладими ёки йўқми?\nШу ўринда фуқаҳолар наздида қайси ҳайвон жаллола бўлади? унинг жаллола бўлиш шарти нимадан иборат? Шуни ўрганиб чиқсак. Қандай ҳавон бўлмасин унинг жаллола бўлиши учун икки шарт топилиши керак.\n1. Ўзи ҳалол бўлсада емишининг ҳаммаси фақат нажосат ва нопок нарсалардан иборат бўлсин. Ундан бошқа пок емиши бўлмасин.\n2. Нажосатхўрлиги ва нопок озуқа билан озиқлангани учун гўштидан нажосат ҳиди зоҳир бўлиб турсин. Ҳатто терлагандаги терисидан ҳам нажосат ҳиди келиб турсин.\nҚайси ҳайвонда шу икки шарт топилса, унга жаллола деб ҳукм қилинади. Агар иккисидан бири топилмаса ҳам жаллолага ҳукм қилинмайди. Бирор ҳайвон фақат нажосат ейишга одатланиб. Ундан бошқасини емаса, лекин гўштидан нажосат ҳиди келмаса, уни жаллолага ҳукм қилиб бўлмайди. Уни ейиш кароҳиятсиз жоиздир.\nوروي ابن رُسْتُمَ رَحِمَهُ اللَّهُ عن مُحَمَّدٍ في النَّاقَةِ الْجَلَّالَةِ والشاة وَالْبَقَرِ الْجَلَّالِ أنها إنَّمَا تَكُونُ جَلَّالَةً إذَا تفتتت وَتَغَيَّرَتْ وَوُجِدَ منها رِيحٌ مُنْتِنَةٌ فَهِيَ الْجَلَّالَةُ حِينَئِذٍ لَا يُشْرَبُ لَبَنُهَا وَلَا يُؤْكَلُ لَحْمُهَا وَبَيْعُهَا وَهِبَتُهَا جَائِزٌ هذا إذَا كانت لَا تَخْلِطُ وَلَا تَأْكُلُ إلَّا الْعَذِرَةَ غَالِبًا فَإِنْ خَلَطَتْ فَلَيْسَتْ جَلَّالَةً فَلَا تُكْرَهُ لِأَنَّهَا لَا تَنْتُنُ\nИбн Рустум имоми Муҳаммаддан жаллола бўлиб қолган туя, қўй ва мол ҳақида: “Улар жаллолага айланиши учун ажралиб, табиати(нажосат ейдиган бўлиб) ўзгарган ва улардан бадбўй ҳид келадиган бўлиб қолган бўлиши керак. Ўшанда жаллолага айланади. Уларнинг сути ичилмайди, гўшти ейилмайди. Аммо савдо ва ҳибаси жоиз. Жаллола ҳукмида бўлиши учун пок нопокни аралаштирадиган бўлмай аксар(таомининг кўп қисми) нопок нарсалар бўлиши керак. Агар пок ва нопокни аралаштириб ейдиган бўлса, жаллола бўлмайди. Унда макруҳ ҳам бўлмайди. Чунки, (гўшти ва териси)бадбўй бўлмайди. (Бадоиус саноиъ).\nالجلالة هي أكلة الجلة، أي العذرة وغيرها من النجاسات\nЖаллола деб жаллаҳ яъни тезак ва бошқа нажосатларга одатланган жонзотга айтилади.\nروى عن ابن عباس، أنه قال: نهى رسول الله(ص) عن شرب لبن الجلالة\n“Расулуллоҳ соллаллоҳу алайҳи васаллам жаллоланинг сутини ичишдан ман қилдилар”.\nСунан асҳоблари ривоят қилишган.\nروي عن ابن عمر أنه قال: نهى رسول الله (ص) عن أكل الجلالة وألبانها\n“Набий соллаллоҳу алайҳи васаллам жаллоланинг (гўштини) ейишдан ва сутини(ичиш)дан қайтардилар.\nوروى أبو داود، أن النبي (ص)«نهى عن الجلالة في الإبل أن يركب عليها أو يشرب من ألبانها\nНабий соллаллоҳу алайҳи васаллам туянинг жаллоласини миниш ёки сутини ичишдан қайтардилар”\nالجلالة التي اذا قربت وجد منها رائحة فلا تؤكل و لا يشرب لبنها و لا يعمل عليها\n“Яқинига келинганда бадбўй ҳиди келадиган жаллоланинг гўшти ейилмайди, сути ичилмайди ва устига минилмайди”. Роддул муҳтор.\nУнинг гўштидан фойдаланиш учун бадбўйлиги кетгунича ем ҳашак ва покиза ем билан боқилади. Бунинг учун имоми Муҳаммаднинг “Мабсут” китобида маълум вақт белгиланмаган. “Табйийнул ҳақоиқ” китобида туя қирқ, қора мол йигирма, эчки қўйлар ўн ва товуқлар уч кун покиза таом билан ушлаб турилади дейилган. Роддул муҳтор китобида: “Товуқ уч кун, эчки қўй тўрт кун, туя ва молни ўн кун покиза ем билан тутиб турилади” дейилган. “Бадоиус саноиъ” китобида: “Энг афзали товуқни қорнидаги нажосати кетгунича тутиб турилади”. Имоми Муҳаммад : “Абу Ҳанифа роҳматуллоҳи алайҳ қанча тутиб туришда вақт белгиламаган” деган ва “Пок бўлгунича тутиб турилади” деган. Юқоридаги ҳукмларга қаралганда ўзининг йўлдошини еб қўйган мол ва эчкиларни гўшти ва сутидан фойдаланиш ва дон билан нажосатларни аралаштиралиб боқилаётган балиқ, товуқни ейишнинг зарари йўқ. Чунки улар еган нажосат оздир. Юқоридаги ҳукмлар фақат нажосатхўр бўлганларга тегишли. Валлоҳу аълам!\nҲаром маҳсулотлар бор масканда ишламоқ\nАроқ аралаш чой\nТовуқни сўйгандан кейин қайноқ сув қуйиш


10:18 / 28.12.2021\nТошкент шаҳри. Ҳаво ўзгариб туради, ёғингарчилик кутилмайди. Кечаси ва эрталаб туман тушиши мумкин. Шамол шарқдан 3-8 м/с тезликда эсади. Ҳарорат кечаси 3-5 даража совуқ, кундузи 5-7 даража илиқ бўлади.\nҚорақалпоғистон Республикаси, Хоразм вилояти. Ҳаво ўзгариб туради, ёғингарчилик кутилмайди. Баъзи жойларга туман тушиши мумкин. Шамол шарқдан 7-12 м/с тезликда эсади. Ҳарорат кечаси 5-10 даража совуқ, кундузи 2 даража совуқ-3 даража илиқ бўлади.\nБухоро ва Навоий вилоятлари. Ҳаво ўзгариб туради, ёғингарчилик кутилмайди. Баъзи жойларга туман тушиши мумкин. Шамол шарқдан 7-12 м/с тезликда эсади. Ҳарорат кечаси 3-8 даража совуқ, кундузи 3-8 даража илиқ; Навоий вилоятининг шимолида кечаси 5-10 даража совуқ, кундузи 2 даража совуқ-3 даража илиқ бўлади.\nТошкент, Сирдарё, Самарқанд ва Жиззах вилоятлари. Ҳаво ўзгариб туради, ёғингарчилик кутилмайди. Баъзи жойларга туман тушиши мумкин. Шамол шарқдан 7-12 м/с тезликда эсади. Ҳарорат кечаси 3-8 даража совуқ, кундузи 5-10 даража илиқ бўлади.\nҚашқадарё ва Сурхондарё вилояти. Ҳаво ўзгариб туради, ёғингарчилик кутилмайди. Баъзи жойларга туман тушиши мумкин. Шамол шарқдан 7-12 м/с тезликда эсади. Ҳарорат кечаси 2-7 даража совуқ, кундузи 5-10 даража илиқ бўлади.\nАндижон, Наманган ва Фарғона вилоятлари. Ҳаво ўзгариб туради, ёғингарчилик кутилмайди. Баъзи жойларга туман тушиши мумкин. Шамол шарқдан 7-12 м/с тезликда эсади. Ҳарорат кечаси 2-7 даража совуқ, кундузи 0-5 даража илиқ бўлади.\nРеспубликанинг тоғли ҳудудлари. Ҳаво ўзгариб туради, ёғингарчилик кутилмайди. Баъзи жойларга туман тушади. Шамол шарқдан 7-12 м/с тезликда эсади. Ҳарорат кечаси 8-13 даража совуқ, кундузи 2 даража совуқ-3 даража илиқ бўлади.\n23 январ куни Ўзбекистонда кутилаётган об-ҳаво маълумоти


Тажрибали аёл. Ричард Деминг\nHome icon Бош саҳифа»Жаҳон адабиёти»Тажрибали аёл. Ричард Деминг\n-Мен Жулиусман,-еркак кишининг овози эшитилди.-Буффалодан қўнғироқ қиляпман.\n-Мен эримдан ташвишдаман,-деди Лидия.-Ерим билан жанжаллашганимиз йўқ, тўполон қилиш ниятида ҳам эмасман. У мени кўрса хурсанд бўлади.\n-Йўғ-е. Агар Лидия бўлмаганида уни қаматиб юборардим,-деди Вейганд.-Лидиянинг дилини оғритишни истамадим.\n-Ерингиз бу ерда эканлигини қаердан билдингиз?\n-Еҳтимол, лекин манави киши эрингиз айнан шундай қилмаслигидан кўпроқ қўрққан бўлса керак,-деди Картер заҳархандалик билан.-Ҳар қалай, «енг маъқул» гумондорни топмагунимизча, Вейганд, сиз ҳибсга олинасиз.\n-Експертлар ҳали ҳам бармоқ изларини олишяпти.\nРус тилидан Дилшодбек Асқаров таржимаси.


21:54 16 Июл 2020\n17:08 24.08.2017 (Янгиланган 17:54 24.08.2017) Ҳавола олиш\nПентагон раҳбари Мэттис АҚШ Қрим Россия таркибига киритилганини ҳеч қачон тан олмайди, деб баёнот берди\nТОШКЕНТ, 24 авг — Sputnik. Чоршанба куни мустақиллик куни шарафига уюштирилган парадда иштирок этиш учун Украинана ташриф буюрган Жеймс Мэттис Қўшма Штатлар ҳеч Қачон Қримнинг Россия таркибига киритилганини тан олмаслигини айтди.\n"Биз Россия Федерацияси тарафидан Қримнинг аннексия қилинишини ҳеч қачон тан олмаймиз ва қабул қилмаймиз", — деб айтган Мэттис пайшанба куни Киевда Украина президенти Петр Порошенко билан учрашуви давомида.\nШунингдек, Мэттис АҚШ бундан буёғига ҳам Украинага мамлакатни ҳимоя қилишда ёрдам беришини қўшимча қилган.\n"Жаноб президент, биз бундан буёғига ҳам мамлакатингиз ва Украина халқини ҳимоя қилишда сизга ёрдам беришга ваъда берамиз", — деган Пентагон раҳбари.


Коронавирус: Ўзбекистонда яна 3 кишидан инфекция топилди\n16 Март 2020 02:48\nTASHKENT. UzA - Kazinform – Ўзбекистонда яна 3 та короновирус инфекциясини юқтириш ҳолати аниқланди, деб хабар беради Kazinform ЎзАга таяниб.\n15 март куни Республика Вирусология институти лабораториясида Францияда бўлиб қайтган бир нафар Ўзбекистон фуқаросида COVID-19 коронавирус инфекцияси аниқланган эди . Айни пайтда эпидемиологик суриштирув ҳамда касалликни тарқалиб кетмаслиги учун барча профилактик чора-тадбирлар тўлиқ амалга оширилмоқда. Назорат кучайтирилмоқда.\nШу билан бирга, бемор билан бирга мулоқотда бўлган барча оила аъзолари ҳам республика Вирусология илмий текшириш институти клиникасига ётқизилган. Мутахассислар томонидан уларга тиббий назорат ўрнатилиб, ихтисослашган лаборатор таҳлилдан ўтказилди. Таҳлил натижалари беморнинг ўғли ва қизида коронавирус инфекцияси борлигини кўрсатди.\nШунингдек, шу йилнинг 15 март куни соат 05-15да Ўзбекистон ҳаво йўллари авиа компаниясига қарашли Истанбул — Тошкент йўналишидаги 274- рейс билан келган Ўзбекистон фуқаросида ҳам ушбу инфекция аниқланган. Лаборатор таҳлил республика Вирусология илмий текшириш институтида ўтказилган.\nОрганизмга салбий таъсир қилади: Ўзбекистонда дезинфекция туннелари тақиқланди\nҚирғиз тоғларида кўчки содир бўлди


Самарқанд автобозорида савдо ҳажми пасайиб кетди » Ўзбекистон янгиликлари – Zamin.uz\n09-09-2015 | 16:34\nZAMIN.UZ / Авто / 09 Сентиябр 2015 года5 945\nОхирги бир неча ой мобайнида Самарқанд автомобиль бозорида савдолар ҳажми сезиларли даражада қисқариб кетди. Бу ҳақда “Новости Узбекистана” нашрига асосланиб Kun.uz хабар берди.“Мароқанд автомобиль бозори” МЧЖ дирекцияси вакилларининг сўзларига қараганда, бугунги кунда бозорга сотиш учун 600-650 машина олиб келинади. Бир неча ой муқаддам бу кўрсаткич 800-850 донага тенг эди.Дилерларнинг таъкидлашича эса, иккиламчи машина бозоридаги олди-сотди шартномалари сони бугунги кунда 80-90тани ташкил қилмоқда. Ўтган йил охирида бу кўрсаткич 120-150тадан иборат эди.Шу билан бирга, сотувчиларнинг таъкидлашича, машиналарнинг нархи ҳам кескин тушиб кетган. Энг арзон машиналар Tico ва “Жигули” бўлиб, ўртача 7 млн сўмга баҳоланмоқда. Ундан кейинги ўриндаги Matiz машиналарининг нархи 20 млн сўмгача боради.Spark, Nexia ва Lacetti эса энг харидоргир машиналар бўлиб қолмоқда. Шу боис уларнинг нархлари ҳам барқарор турибди. Жумладан, Spark русумли уловлар ўртача 37.5 млн сўмга сотилмоқда. Nexia’нинг ўртача нархи 28.5 млн сўмни ташкил қилмоқда.Lacetti ва Cobalt русумли машиналарнинг нархи эса, техник аҳволи, чиққан йили ва бошқа кўрсаткичларига қараб 29 млн сўмдан 67 млн сўмгача бормоқда.Мароқанд автомобиль бозори Самарқанд шаҳридан 6 км нарида жойлашган бўлиб, вилоятдаги ягона иккиламчи машина бозори ҳисобланади. У ҳар якшанба куни ишлайди.\nЎқишни тавсия қиламиз Сирғали бозоридаги энг арзон Spark 31 миллион сўмга сотилмоқда\n19:48 / 25-08-2015


Ҳарбийлар ўртасида энг яхши ошпаз аниқланди\nСамарқанд вилояти Каттақўрғон гарнизонида жойлашган ҳарбий қисмлардан бирининг ҳарбий хизматчилари ўртасида “Энг яхши ошпаз” мусобақаси ўтказилди.\nҚарздорликни йўқ қилиб бериш қанчага тушди?\nМажбурий ижро бюросининг Каттақўрғон туман бўлими томонидан фуқаро Тўлқин Мелиевнинг аризаси юзасидан текширув ўтказилди.\nСуд Санъат Умаровга 6 йил 6 ой муддатга озодликдан маҳрум қилиш жазосини тайинлади\nЎғрилик қилган аёлни таҳқирлаган ички ишлар органи ходимига нисбатан суд ҳукми ўқилди.\nКаттақўрғонда шифокорлар қасамёд қабул қилди\nСамарқанд вилоятининг Каттақўрғон туманида 300 нафар тиббиёт ходими қасамёд қабул қилди.\nКаттақўрғонда 30 йилда деганда қурилган кўп қаватли уйлар кимларга берилди?\nКаттақўрғон шаҳрида яқинда 4 та 5 қаватли, 180 хонадондан иборат уйлар фойдаланишга топширилди.\nСамарқанд вилояти ички ишлар органлари фаолиятига доир танқидий йиғилиш бўлиб ўтди. Вилоятнинг айрим ҳудудларида ҳуқуқ-тартибот идоралари кенг жамоатчилик вакиллари билан биргаликда ҳуқуқбузарликларнинг барвақт олдини олиш, жиноят содир қилган шахсларга нисбатан жазо муқаррарлигини таъминлаш, аҳолига ўз вақтида ва сифатли ёрдам кўрсатиш...\nShowing 1-17 of 59 items.


“Кампирнинг ўғли”: Тожикистонда хавфли наркобарон қўлга олинди - 02.04.2020, Sputnik Ўзбекистон\nТожикистонда “Кампирнинг ўғли” лақабли хавфли наркобарон ушланди. У уюшган жиноий гуруҳга раҳбарлик қилган. 02.04.2020, Sputnik Ўзбекистон\n18:25 02.04.2020 (янгиланди: 20:33 02.04.2020)\n© Sputnik / Евгений Одиноков / Фотобанкка ўтишПреступник за решеткой\nТожикистонда “Кампирнинг ўғли” лақабли хавфли наркобарон ушланди. У уюшган жиноий гуруҳга раҳбарлик қилган.\nТОШКЕНТ, 2 апр — Sputnik. Душанбе милицияси наркотик моддаларни контрабандаси билан шуғулланган жиноий гуруҳнинг етти аъзосини қўлга олинди, деб хабар қилди Sputnik Тожикистон мамлакат ИИВ матбуот хизматига асосан.\nЎзбекистон ва Тожикистон чегарани бузиб ўтган шартли газандаларни яксон қилди\n16 Март 2020, 14:55\nУларда 70 кило героин, опиум ва наша борлиги аниқланди. Жиноий гуруҳга “Кампирнинг ўғли” лақаби билан танилган наркобарон Муким Қурбонов раҳбарлик қилган.\nГуруҳ аъзолари гиёҳванд моддаларни сотиш учун янги технологиялар фойдаланишган: WhatsUp, Viber ва ИМО орқали мижозлар билан мулоқот қилишган. Пул эса "Киви-Кошелек” орқали йиғилган.\nЖиноий гуруҳ Афғонистонда наркотикларни тайёрлаб, Тожикистон ва бошқа давлатларга олиб ўтишган.\nТерговчилар гуруҳ охирги марта ўтган йил октябрда 50 кило наркотик моддаларни МДҲ давлатлардан бирига жўнатишган.


“Шарқ тароналари” фестивалида 66 мамлакатидан 370 дан ортиқ вакиллар иштирок этади - Маданият - PressNews.uz\nБош Саҳифа / Маданият / “Шарқ тароналари” фестивалида 66 мамлакатидан 370 дан ортиқ вакиллар иштирок этади\n“Шарқ тароналари” фестивалида 66 мамлакатидан 370 дан ортиқ вакиллар иштирок этади\nҚўшилди: 21 август 2015 17:00\nСамарқандда бу йил ўнинчи бор ташкил этилаётган “Шарқ тароналари” халқаро мусиқа фестивалини юксак савияда ўтказишга ҳар томонлама пухта ҳозирлик кўрилмоқда, дея хабар бермоқда ЎзА.\nФестивалга тайёргарлик кўриш ва уни ўтказиш бўйича тузилган гуруҳлар томонидан иштирокчиларни кутиб олиш, меҳмонхоналарга жойлаштириш, овқатлантириш, транспорт хизмати кўрсатиш, гид-таржимонлар билан таъминлаш, вилоят бўйлаб саёҳатлар уюштириш, илмий-назарий конференция ўтказиш, ижодий учрашувлар ташкил этиш, тадбирларни оммавий ахборот воситаларида ёритиш юзасидан зарур чора-тадбирлар амалга оширилмоқда.\nСамарқанд давлат чет тиллар институтида фестиваль матбуот маркази ташкил этилиб, журналистларнинг самарали ишлаши учун барча шароит яратилди.\n– Бу йилги фестивални 200 дан ортиқ хорижий ва маҳаллий оммавий ахборот воситалари вакиллари ёритиши кутилмоқда, – дейди матбуот маркази ходими, Самарқанд вилоят телерадиокомпанияси директори ўринбосари Дилмурод Исматов. – Уларни меҳмонхоналарга жойлаштириш, тадбирларда иштирокини таъминлаш, маълумот олиши ва тезкор узатиши учун зарур чора-тадбирлар кўрилди. Марказ замонавий ахборот технологиялари билан таъминланди. Интернет алоқаси, “Wi-Fi” тизими йўлга қўйилди. Фестиваль тарихи ҳақида видеороликлар, фотолавҳалар, маълумотлар базаси яратилган. Оммавий ахборот воситалари ходимларига қулайлик яратиш мақсадида Регистон майдонида, “Ориент стар Кўксарой” меҳмонхонасида интервью олиш жойлари ташкил этилди. Айни пайтда матбуот маркази ходимларининг навбатчилиги йўлга қўйилиб, фестиваль билан боғлиқ кундалик маълумотлар тўпланмоқда ва оммавий ахборот воситаларига етказилаётир.\nФестивалга тайёргарлик юзасидан амалга оширилаётган ишлар ҳақида журналистларга маълумот бериш мақсадида матбуот марказида масъул ходимлар иштирокида матбуот анжуманлари ва брифинглар ўтказилмоқда. Ташкил этилган навбатдаги тадбирда фестивалга тайёргарлик кўриш ва уни ўтказиш бўйича вилоят ишчи гуруҳи аъзоси, “Ўзбектуризм” миллий компанияси Самарқанд вилояти бўлими раиси Илҳом Сувонов маълумот берди.\nСўнгги маълумотларга кўра, бу галги фестивалда дунёнинг 66 мамлакатидан 370 дан ортиқ вакиллар иштирок этиши кутилмоқда. Улар орасида Бутан, Португалия, Комор ороллари, Коста-Рика, Маврикия, Мавритания, Перу, Словения, Эквадор давлатлари санъаткорлари илк бор мазкур санъат анжумани қатнашчилари бўлади. Фестиваль иштирокчилари ва меҳмонлар учун “Ориент стар Кўксарой”, “Регистон плаза”, “Регал палас” меҳмонхоналарида жойлар ҳозирланди. .\nФестиваль доирасида “Регистон плаза” меҳмонхонасида ўтказиладиган “Шарқ халқлари мусиқа маданиятининг муштараклиги” мавзусидаги илмий-назарий конференцияни юқори савияда ташкил этиш учун барча имкониятлар сафарбар этилган. Анжуман давомида хорижлик ва маҳаллий санъатшунос олимлар томонидан бир қатор тақдимотлар, ёшлар учун маҳорат машғулотлари ўтказиш режалаштирилган.


Раҳбарият | Тошкент вилояти касаба уюшмалари ташкилотлари Бирлашмаси Кенгаши\nНосиров Муроджон Лазизович — Тошкент вилояти касаба уюшмалари ташкилотлари Бирлашмаси Кенгаши раиси\n— бирлашмани ифода этади ва айни вақтда касаба уюшмалари ташкилотлари бирлашмаси кенгаши,кенгаш раёсати аъзоси ҳамда раиси ҳисобланади ва беш йил муддатга сайланади;\n— бирлашманинг сайланма органлари ишига раҳбарлик қилади;\n— бирлашма кенгаши раёсати белгилаган пул маблағларини бошқаради;\n— бирлашма кенгаши аппарати ходимлари билан меҳнат шартномасини тузади (бекор қилади), ходимларнинг хизмат вазифаларини тасдиқлайди;\n— бирлашма кенгаши аппаратининг фаолияти билан боғлиқ фармойишлар чиқаради;\n— касаба уюшмаси ва ижтимоий суғурта бюджети маблағлари бўйича кредит бошқарувчиси ҳисобланади ва уларнинг мақсадли сарфланиши учун шахсан жавобгардир.\n— Бирлашма раиси қуйидаги масалалар юзасидан бирлашма кенгаши девони ишини ташкил этади, белгиланган вазифаларнинг тезкор ҳал этилишини таъминлайди ва натижаси учун шахсан жавоб беради:\n— меҳнат, бандлик, маиший турмуш, соғломлаштириш, маданият ва бошқа масалалар бўйича тегишли идораларга таклифлар киритиш, уларнинг амалга оширилишига эришиш;\n— зарур ҳолларда кадрларни касбий тайёрлаш ва қайта тайёрлашни иш берувчилар, тегишли идоралар раҳбариятидан талаб қилиш;\n— аҳолининг турли гуруҳлари ва қатламлари турмуш даражасини ўрганиш, аҳоли даромади, халқ истеъмоли моллари ва хизматлар нархи ўсиши индекси нисбатини тартибга солиш бўйича таклифлар тайёрлашда иштирок этиш;\n— минтақада амалга оширилаётган умумдавлат манфаатларига тааллуқли ишларда, ишлаб чиқариш ва ижтимоий инфратузилмани ривожлантиришда иштирок этиш;\n— вилоят ҳудудида қишлоқ хўжалиги ишлари билан шуғулланаётган ишчи-ходимларни ижтимоий ҳимоя қилиш ва қўллаб-қувватлаш ишларини амалга ошириш;\n— белгиланган тартибда жамоа келишувлари лойиҳаларини экспертизадан ўтказиш, аъзо ташкилотларга жамоа шартномалари лойиҳаларини экспертизадан ўтказишда амалий ёрдам кўрсатиш;\n— ҳудудда иш ҳақи тўловларидан муддати ўтган қарздорлик устидан жамоатчилик мониторингини олиб бориш ва уни бартараф этиш чораларини кўриш;\n— Халқаро меҳнат ташкилоти конвенциялари ижросининг жамоатчилик назоратини олиб бориш;\n— касаба уюшмалари аъзоларига юридик хизмат кўрсатиш;\n— корхона ва ташкилот ҳодимлари ўртасида маданий-маърифий, жисмоний тарбия ва спорт тадбирларини ташкил қилишда Федерация Кенгашининг маданий-маърифий ишлар бўлими, Оммавий спортни ривожлантириш бошқармаси билан ҳамкорлик қилиш,уюшмалараро тадбирларни ўтказиш;\n— вилоятда фаолият кўрсатаётган бюджет ташкилотлари билан узвий алоқаларни туман кенгашлари орқали олиб бориш;\n— вилоят ҳудудидаги касаба уюшма ташкилотларига касаба уюшмалари тизимидаги санаторийларга Санатор-курортлар бошқармасидан харид қилинган йўлланмаларни бериш ҳамда болалар соғломлаштириш оромгоҳларини молиялаштириш масалаларини ҳал қилиш. Ходимлар ва уларнинг оила аъзоларини соғломлаштириш ва маданий дам олишлари, шунингдек, болаларнинг ёзги соғломлаштириш оромгоҳлари ишини ташкил қилиш;\n— бошланғич ташкилотларда касаба уюшмаларига аъзолик бадаллари тушуми тўлиқлигини таъминлаш масаласида туман кенгашлари, марказий кенгашларнинг масъул ташкилотчилари, соҳа бўйича бирлашган қўмиталарига амалий ёрдам кўрсатиш;\n— мулкчилик шаклидан қатъи назар ҳудуддаги барча корхона, ташкилотлар ва муассасаларда бошланғич касаба уюшма ташкилотлари тузилишини ташкиллаштириш, сўнгра тармоқ касаба уюшмалари тизимидаги туман кенгашлари, соҳа бўйича бирлашган қўмиталари касаба уюшма хизматига топшириш;\n— вилоят бўйича касаба уюшма ташкилотлари тузилган корхона ва ташкилотларнинг тўлиқ реестрини юритиш;\n— Республика ва маҳаллий оммавий ахборот воситалари орқали кенгжамоатчиликнибирлашма кенгашининг фаолияти тўғрисида хабардор этиш;\n— Ўзбекистон касаба уюшмалари Федерацияси Кенгаши томонидан талаб қилинаётган ахборот ва ҳисоботларни ўз вақтида тақдим этиш;\n— умумий мақсадлар йўлида касаба уюшмалари Марказий кенгашлари билан ўзаро ҳамкорлик қилиб бориш;\n— касаба уюшмалари Марказий кенгашларининг масъул ташкилотчилари билан самарали ўзаро ҳамкорликни йўлга қўйиш;\n— бирлашманинг сайланма органлари унга ваколат берган бошқа вазифаларни бажариш.\nРашидов Ўткир Турабекович — Тошкент вилояти касаба уюшмалари ташкилотлари Бирлашмаси Кенгаши раис ўринбосари\nХолмуминова Лола Хушбаковна — Тошкент вилояти касаба уюшмалари ташкилотлари Бирлашмаси Кенгаши раис ўринбосари\nТошкент вилояти касаба уюшмалари ташкилотлари Бирлашмаси Кенгаши раҳбарларнинг қабул кунлари\nФ.И.Ш. Лавозими Қабул кунлари Қабул вақти\nНосиров Муроджон Лазизович Раис Чоршанба, Жума 16:00-18:00\nРашидов Ўткир Турабекович\nРаис ўринбосари Душанба, Сешанба, Пайшанба 16:00-18:00\nХолмуминова Лола Хушбаковна Раис ўринбосари Душанба, Сешанба, Пайшанба 16:00-18:00


Феминизм ва Марказий Осиё: қандай хатолик юз берди? - UzAnalytics\nМуаллиф: Лолисанам Улуғова\nМарказий Осиё жамиятларида феминизм мос тарзда қабул қилинмайди. Айримлар уни аёл назоратдан чиқиб кетса ва мамлакатнинг демографик тараққиётига зарар етказса, партиархал жамиятнинг мавжуд анъаналарига таҳдид солади, деб ҳисоблайди. Бошқалар эса, Марказий Осиёда аёллар етарлича озод бўлган, шунинг учун озодлик талабларини керагидан ошириб юбориш минтақада беқарорликни юзага келтириши мумкин, деб билади.\nУшбу ҳодисани яхшироқ тушуниб олиш учун мазкур мақола муаллифи тожикистонлик ва қирғизистонлик икки нафар фаол феминист, гендер тенглиги ва ижтимоий адолат тарафдори бўлган аёллар: тожикистонлик тадқиқотчи Зулайҳо Усмонова ва қирғизистонлик фаол Алтин Қапалова билан суҳбатлашди. Ушбу мақолада улар Марказий Осиёда феминистик ҳаракат ривожланиши, гендер тенглигидай умумбашарий муаммони акс эттиришда санъатнинг роли ҳақида фикр юритади.\nЗулайҳо Усмонова – фалсафа фанлари доктори, Тожикистон фанлар академияси Фалсафа, сиёсатшунослик ва ҳуқуқ институтининг етакчи илмий ходими. У ижтимоий ҳаётда фаол иштирок этади, гендер тенглиги ғоясига асосланади, мамлакатда давлатнинг гендер сиёсатини қўллаб-қувватлайди.\nТожик санъати гендер нуқтаи назаридан нимани англатади? Совет даври билан замонавий Тожикистондаги тимсолларда/ижтимоий роллар ҳақидаги тасаввурларда катта фарқ борми?\nСовет даврида аёлларга мазлум синф деб қаралган ҳамда асосий мақсад аёлларни озод қилиш ва ҳуқуқий, иқтисодий, ижтимоий ва сиёсий каби барча соҳаларда уларнинг эркаклар билан тенглигига эришиш бўлган. 1918 йилда қабул қилинган биринчи совет конституциясида аёллар ва эркакларнинг сиёсий жиҳатдан фуқаролик тенгҳуқуқлилиги мустаҳкамлаб қўйилган эди, илк декретларда аёлларга тўлиқ фуқаролик ҳуқуқ ва эркинликлари берилган, қонун олдида улар эркаклар билан тенглаштирилган, ТуркЦИКнинг (Туркистон марказий ижроия қўмитаси) 1924 йили қабул қилинган декретларида кўпхотинлилик ва аёлнинг ихтиёрига қарши бориб, никоҳ қуришга мажбурлаш учун жавобгарлик белгилаб қўйилган эди. Аёлларни озод қилиш муаммосини ҳал этиш доирасида уларнинг мақоми билан боғлиқ анъанавий ва диний сарқитлар: аёлнинг хонанишинлиги, эрта турмушга чиқиш, кўпхотинлик, қалин (Ўрта Осиёнинг айрим республикаларида) ва ҳк.га қарши кураш кўзда тутилган.\nТегишинча, театр санъати ва кинофильмларда аёллар эмансипацияси мавзуси кўтарилган, анъанавий андозалар, унинг ўрни ва роли ҳақидаги бидъатлар танқид қилинган. Шу ўринда “Зумрад” (1961) фильмини (режиссёрлар Александр Давидсон ва Абдусалом Раҳимов, “Тожикфильм”) алоҳида қайд этиш лозим. Унда зўравон эриникидан кетиб, қотиб қолган қарашлар ва камситишларга қарши тура олган ва хизмат пиллапояларидан кўтарилиб, юксак мавқеларга эришган жувоннинг ҳаёти намуна қилиб кўрсатилади.\nТожикистоннинг мустақиллик йилларидаги театр ва кино санъатига келсак, улар, асосан, бош вазифа – мустақил миллий давлат барпо қилишни акс эттиради. Мамлакат президенти ҳар доим қизлар ва аёлларнинг таълим олиши, улар ҳуқуқ ва имкониятларини кенгайтиришга катта эътибор қаратмоқда, бироқ театр ва кино мавзулари ҳам аёл роллари сингари ҳамон анъанавийлигича қолмоқда. Театрлар мумтоз асарларни (мумтоз опералар, балет ва спектаклларни) саҳналаштирмоқда, Совет даврида саҳналаштирилган асарларга қайтмоқда. Янги саҳналаштирилган спектакллардан режиссёр Ф. Қосимовнинг тожиклар давлатчилиги қарор топишига оид тарихий мавзудаги “Исмоил Сомоний” спектаклини ажратиб кўрсатиш мумкин. Эҳтимол, мен янги театрлаштирилган асарлар ва кинофильмлардан унчалик хабардор эмасдирман, аммо бугунги куннинг кучли ва мустақил аёллари образини гавдалантирувчи бирор спектакль ёки бадиий фильмни эслай олмаяпман.\nЗамонавий тожик маданияти табиатан аёлга, айниқса, аёл – онага ва унинг эҳтиёжларига ҳурмат билан муносабатда бўлиш ғоясини, аёлга нисбатан қўпол муносабатни, шунингдек, ҳиссиётларни омма кўз ўнгида ошкор қилишни чекловчи маданий меъёрларни ўзига сингдирган. Ушбу меъёрлар эр-хотин муносабатларида ҳам одоб сақлашни талаб этади. Агар зикр этилган ғоялар, шунингдек, муваффақиятларга эришаётган замонавий аёллар ва қизларнинг янги тимсоллари замонавий Тожикистон санъатида акс этса, нуран ало нур бўлур эди.\nЖамиятда аёлга бўлган муносабатга келсак, бу ҳам – ўта мунозарали масала. Бундай муносабат (қишлоқ ёки шаҳар) жойига, шахснинг ўқимишлилик даражасига, унинг патриархат – ота ҳукмронлиги тутимларига қанчалик тарафдорлигига ва ниҳоят, шахснинг ички эркинлиги даражасига қаттиқ боғлиқдир. Ростини айтсам, менинг катта ёшли авлоддан умидим кам: афсуски, катта кишиларнинг бирор нарсани ўрганишга иштиёқи кам бўлади ва улар эски қолиплардан чиқиб кета олмайди.\nМустақил аёлларга муносабат масаласида шуни айтмоқчиманки, таассуфлар бўлсин, ёши, ижтимоий мақоми ва ҳолати ва бошқа белгиларига қарамай, барча эркак ва аёлларга нисбатан тенг ва адолатли муносабат қилишимизга ҳали жуда кўп қовун пишиғи бор. Аёл киши ёнида эркакнинг – ота, ака, ука, эр ва ўғилнинг – албатта бўлиши ва у ўз аёлини “назорат қилиши” ва “кузатиб юриши”ни, афсуски, айрим кишилар одатий ҳол деб билади. Бунинг маъноси шуки, аёлга эркинлик ва мустақиллик бериш мақбул иш ҳисобланмайди ва у буларга қодир эмас деб қаралади. Янги ғояларни қабул қилишга тайёр ёш авлоддан умид қилса бўлади: улар аёллар барча жиҳатдан эркакларга тенг бўлган келгуси тожик жамиятини барпо қилади.\nЗулайҳо Усмонова Душанбе шаҳридаги аёллар форумида маъруза қилмоқда.\nСиз бир гуруҳ ёшларни йиғиб, замонавий санъат ёрдамида гендер муаммоларига мурожаат қилишни ўргатаётган лойиҳанинг Тожикистон Республикасига оид қисми куратори – мутасаддиси Алла Румянцева билан ҳамкорлик қиляпсиз. Ушбу лойиҳанинг муҳим жиҳати нимада ва гендер муаммоларини акс эттиришда қандай муаммолар/хатарлар мавжуд?\nА. Румянцева лойиҳасида мен воиз сифатида иштирок этганман: гендер стереотиплари ва уларнинг ижтимоий онгдаги “яшовчанлиги”га бағишланган тақдимотим бор эди. Аудитория тақдимотни яхши қабул қилди ва унга оид мунозаралар узоқ давом этди. Лойиҳани муҳим деб биламан, чунки уни амалга ошириш жараёнида тожик жамиятининг муҳим масалалари ва муаммолари тилга олинади. Яна бир муҳим жиҳати шуки, унга ўз мамлакати ва келажагига бефарқ бўлмаган йигитлар ва қизлар жалб этилган. Мен бундай лойиҳаларнинг грантлар асосида вақтинча амалга оширилишини муаммо деб биламан. Улар доимий тарзда мавжуд бўлиши керак. А. Румянцева лойиҳаси доирасидаги дискурсларга нисбатан мавжуд хатарлар сифатида унинг танқид тошбўрони остида қолиб кетиши ва феминистик ғоялар қабул қилинмаслиги мумкинлигини кўраман.\nШўролар минтақамиз аёлига чиндан ҳам озодлик олиб келди. Сиз шўролар сиёсатига оид рақамлар ва уларнинг муваффақиятига мисоллар келтиряпсиз. Улар сиёсатининг бундай муваффақияти сабабларини, шунингдек, аёлни озод қилиш, унинг оила ҳудудидан ижтимоий маконга чиқаришга туртки берган омилларни санаб берасизми? Бунинг асосида фақат мамлакат иқтисодиётини кучайтириш учун манфаатпарастлик мақсади бормиди?\nСовет ҳокимияти чиндан ҳам аёллар эмансипацияси масаласида жуда муваффақиятли сиёсат юргизган эди. Совет давлати аёлларни озод этиш йўлидаги курашни ижтимоий муносабатларнинг барча тизимини тубдан ўзгартириш вазифаларидан бири сифатида кўриб чиқаётган пайтда улар билан боғлиқ айрим масалаларни ажратиб қарамаган. Айни чоқда социализм мафкурачилари жинслар тенгсизлиги сабабларини биологик хилма-хиллик ва ўзига хосликларда эмас, жинс ва ёшга асосланган ижтимоий-иқтисодий меҳнат тақсимотида кўрган. Аёлни ишлаб чиқаришга жалб этиш учун таълим билан боғлиқ бир неча вазифа ҳал этилган: аёлларнинг саводхонлик даражаси оширилган, уларга хат-савод, математика ўргатилган, кейинчалик эса илм-фан соҳасига фаол тортила бошлаган.\nТожик жамиятининг Шўролар давридаги тараққиёти (1917 – 1991) аёлларнинг озод бўлиши ва эмансипацияси, гендер тенглигини ўрнатиш соҳасидаги туб ўзгаришларнинг қамрови ва теранлиги бўйича мисли кўрилмаган ҳодиса эди. Шубҳасиз, аёлларни ишлаб чиқариш соҳасига жалб этишнинг асосий мақсади мамлакат иқтисодиётини ривожлантириш бўлган, лекин у шу билан бирга уларнинг эмансипацияси билан боғлиқ бошқа вазифаларни ҳам ҳал этган. Совет ҳокимиятининг сиёсий тизим ва мафкуранинг ўзига хосликларига оид хато ва камчиликларига қарамасдан, умуман олганда, Марказий Осиёда, хусусан, Тожикистонда аёллар ҳаётнинг барча жабҳаларида мисли кўрилмаган озодликка эга бўлди. Аёлларнинг Совет даврида қўлга киритилган ҳуқуқ ва эркинликларига тўғри ёндашилса, тўғри мушоҳада қилиниб, тўғри фойдаланилса, бу давлат ва жамиятнинг гендер тенглигига эришиш йўлида қўйиладиган кейинги қадамлари учун улкан потенциалга эга бўлиши мумкин.\nАлла Румянцева лойиҳаси, Душанбе шаҳри, 2019 йил\nБугунги Тодикистоннинг кўп даражали ва кўп ҳалқали муносабатлар тизимида аёлларнинг маданият макони шаклланди: тожик аёли жамиятнинг ижтимоий ҳаётида (баъзан билвосита кўринишларда) фаол қатнашмоқда, оилада, эр-хотин муносабатларида ва кундалик ҳаётда у анча юқори мақомга эга. Бунинг аёлларни ижтимоий соҳага кўпроқ тортишда фойдаланиш учун катта потенциали бор. Масалан, мамлакатнинг янги сайланган парламентида аёллар иштироки жуда баланд – 24 фоизни ташкил қилади. Шунга қарамай, аёлларнинг сиёсат, ҳукумат, бизнес ва банк соҳасидаги иштироки анча паст; чет мамлакатда элчи бўлиб хизмат қилаётган ва мамлакатни юксак даражада тамсил этаётган бирор аёл дипломат йўқ. Ваҳоланки, мамлакатда ўқимишли ва ишининг устаси бўлган аёллар кўп.\nМарказий Осиёдаги феминизм масаласи. Минтақадаги патриархал кучларга таъсир эта оладиган воситани қандай тасаввур қиласиз?\nФеминизм Марказий Осиёда энди-энди қанот ёза бошлади. Афсуски, феминизмни, унинг моҳияти ва мақсадларини тушуниш бутун минтақада жуда заиф ҳолатда: 8 мартда Бишкекда рўй берган воқеалар шундан далолат беради. Айни воқеалар яна Марказий Осиё минтақаси аҳолиси онгига Россия оммавий ахборот воситаларининг (ОАВ) таъсири қанчалик юқори эканини ҳам кўрсатиб берди: ушбу мамлакатнинг кўплаб ТВ каналлари феминизм ҳақида салбий фикр билдиришдан чарчамаяпти, унинг россиялик аёлларга гўё “ёмон” таъсири ҳақида тинмай жағ урмоқда. Россиядаги 25 йиллик гендер тадқиқотлари ва аёллар ҳаракати ҳисобга олинса, бу ғалати туюлади. Шунга қарамасдан, феминизмга нисбатан салбий қарашлар у ёки бу маънода минтақа мамлакатлари онгига таъсир кўрсатмоқда, бу уларни феминизм бизга бегона ва зарарли ҳодиса экан деб ҳисоблашга ва феминист аёлларнинг саъй-ҳаракатларига қарши чиқишга мажбур қилади. Айни масалани ҳал этиш учун энг юқори даражада узоқ ва тер тўкиб меҳнат қилиш, маҳаллий жамоатларда тушунтириш ва ўқитиш ишларини олиб бориш талаб этилади; ўша жамоатлар аъзолари гендер тенглиги жамоат, оилалар ва умуман олганда, мамлакат учун фойдали эканини тушуниши шарт. Бундай иш фақат улкан ва чиройли тадбирларни ўтказиш нуқтаи назаридангина ўтказилиши керак эмас: жамоатларга гендер борасида таълим бериш ва улар саводхонлигини ошириш учун фаол иш олиб борилиши зарур. Бунинг учун даставвал фуқаролик жамияти ташкилотларини бу ишни қандай амалга оширишга ўргатиш, сўнгра уларнинг фаолият билан боғлиқ қисминигина молиявий жиҳатдан қўллаб-қувватлаш керак бўлади.\nАлтин Қапалова – тадқиқотчи, Марказий Осиёдаги 1-замонавий санъат феминналеси мутасаддиси, илм-фан, санъат ва сиёсатни омухта қилган экспериментал бадиий асарлар муаллифи.\nМутассадди сифатида ўзингиз ҳақида сўзлаб берсангиз. Сиз учун замонавий санъат нимани англатади ва замонавий санъатга оид қандай муҳим лойиҳаларингиз бор?\nЗамонавий санъат мен учун – ижтимоий ўзгаришларга эришиш воситаси. Менинг борлиқнинг бемаънилиги, поэзия, ўтмиш ёки келажак ҳақида мушоҳада юритадиган кураторлик лойиҳаларим йўқ. Мен барча кураторлик лойиҳаларимда, биродарлар, бизда ижтимоий муаммо бор ва уни ҳал этишимиз керак, деб айтаман. Феминизм билан боғлиқ кун тартибидаги масалаларни ўзим учун асосий деб биламан. Мен санъат орқали аёллар муаммоларини кўрсатиш учун экспериментлар қиламан. Масалан, амалга оширган бир лойиҳам бўйича қишлоқларга бориб, замонавий санъат ҳақида сўзлаб берганман, аёллар замонавий санъат ёрдамида ўша қишлоқлардаги аёлларга ўзи ҳақида ҳикоя қилиб беришни таклиф қилганман. Моҳиятан, улар ўзига нотаниш бўлган замонавий санъат тилида жуда баланд ва ёрқин овозда сўзлаган эди. Лойиҳа “4 та А: Аая, Айыл, Арт, Активизм” деб аталган бўлиб, унда аёллар муаммолари ҳақида пойтахтлик ҳеч бир рассом эплай олмаган тарзда ҳикоя қилинади. Экология, минтақавий бўлиниш ва бошқа соҳаларга оид лойиҳаларим ҳам бўлган.\nБугунги кунда менинг энг муҳим лойиҳам феминнале – аёл рассомлар асарлари кўргазмасидир. Гап бу ерда феминнале ҳақида бутун жаҳон ахборот воситалари ёзган ва мен қораланган катта жанжал ҳақида кетмаяпти. Феминнале – мен учун мазмунан энг муҳим лойиҳа. У мен ўйлаб топган кўргазмалар орасидаги концепцияси энг ўзига хоси эди. Кўргазма формати ҳам, мавзуси ҳам. Бирор жойга боғланиб қолмаган феминизм “биеннале”си формати исталган мамлакатда, исталган шаҳарда, ҳеч бир сиёсий чегараларсиз, ҳеч бир ёш чекловларисиз, одамларни жинсига ва жинсий мойиллигига қараб камситмаган ва ҳк. ҳолда ўтказилиши мумкин. Менга ҳаммутасадди бўлган Жанна Араева “Кормилица” (“Боқувчи аёл”) сўзини таклиф қилиб қолди. Мен концепцияда боқувчи, яъни кўкрак сути билан боқадиган аёл, бутун оилага овқат пиширадиган аёл, меҳнат миграциясига кетишга мажбур бўлган аёл – ризқтопар аёл ҳақида ўйлаб кўришни таклиф қилдим. Иш миқёси ниҳоятда кенг бўлиб, бола эмизаётган аёлни айбдор қилишдан тортиб, кўпинча аёлга нисбатан жисмоний зўравонлик билан ҳамқадам юрадиган иқтисодий зўравонликкача бўлган нарсаларни қамраб олади.\nАлтин Қапалова, 1-феминнале, Бишкек шаҳри, 2019 йил\nФеминизм ва Марказий Осиё – қандай хатолик рўй берди? Шарқ аёли Совет ҳокимиятининг дастлабки йилларидаёқ озод қилинган эди, бироқ Марказий Осиё мамлакатлари мустақилликка эришгандан бери нима ўзгарди?\nНазаримда, “шарқ аёли Совет ҳокимиятининг дастлабки йилларидаёқ озод қилингани” чўпчакдан бошқа нарса эмас. Феминналенинг музей қисми ушбу муаммога ва бу масалада патриархат билан тил бириктирилганига бағишланган эди. Совет ҳокимияти пайдо бўлишининг дастлабки йиллари ҳақида фақат қандайдир материалларга таянган ҳолда ўйлашим мумкин. Аммо Совет даврининг сўнгги йилларини аниқ биламан, чунки ўша даврда яшаганман. У пайтда ҳеч қанақа феминизм йўқ эди. Барча аммаю холаларим далада, идораларда, заводларда кун бўйи ишлаб, кечқурунлари бутун қариндошлари: қайнотасидан тортиб, қариндошларининг кичик болаларига қадар – ҳаммасининг хизматини қилган. Яна уй ҳайвонлари, ўзининг фарзандларини айтмайсизми? Бундан ташқари, тинмай туғишинг керак, яна эр, катта оиланинг бошини қовуштириш деган гаплар бор.\nАня Кислая, Украина, 1-феминнале, Бишкек ш., Алтин Қапалованинг архивидан\nМустақиллик даври аёлни эксплуатация қилишни давом эттирди. Ҳеч нарса ўзгармади ҳисоб. Мен советлардан олдинги даврни романтиклаштиришдан жуда узоқман. Ҳа, минтақа мамлакатлари тарихида баъзан ҳукмдор аёллар бўлган. Камдан-кам бўлса-да, бўлган. Лекин улар одамлар тенгҳуқуқли бўлиб яшашига ва бир хил имкониятларга эга бўлишига шароит яратиб берилгани учун ҳокимиятни эгаллагани йўқ. Биласизми, бу аёллар қаршиликларни енгиб, жамият негизлари, тизими ва тақиқларига қарши бориб, бундай мартабаларга эришган.\nФеминнале ўтказиш фикри сизда қаердан пайдо бўлди? Тадбирни ўтказиш жараёнида қандай синовлардан ўтишингизга тўғри келди? Қандай ютуқларга эришдингиз?\nМен 2019 Алматида бўлиб ўтган “Фемагора” маршида қатнашган ва ўша ерда феминизм билан боғлиқ долзарб мавзуларни кўтарган бишкеклик рассом аёлларни учратган эдим; тўғриси, ўша пайтгача улар мавжудлигидан бехабар бўлганман. Мен улар асарларини Бишкекда ҳам намойиш этишни ўйлаб қолдим. Бу фикрни сафдошларим Кина Юсупова, Аида Мусулмонқулова, Жанна Араева, Гулойим Айилчи, Ойгул Карабилинага айтганимда, улар бу фикримни қўллаб-қувватлади. Моҳиятан, мана шу чоққина жамоа билан кўргазма ташкил қилдик, унда дунёнинг 20 дан ортиқ мамлакатидан 50 дан ортиқ рассом аёл иштирок этди. Бу ерда айни иш қуйидан бўлган ташаббус сабаб амалга ошганини алоҳида қайд этиш лозим. Ҳомийларимиз йўқ, аммо қирғиз бизнеси бизни қўллаб-қувватлади. Ушбу “хавфли” ишни амалга оширишдан ҳайиқмаган яккаю ягона ташкилоти “Сорос – Қирғизистон” жамғармаси бўлди. Мен ҳар сафар бизни қўллаб-қувватлаб, ҳисобимизга 2 доллардан пул кўчирган қирғиз аёлларини ҳаяжон билан эслайман. 100 доллар кўчирганлар ҳам бўлди. Энг йирик кўчган пул миқдори 300 доллар эди. Бироқ “Феминнале” ҳисоб рақамига поликлиникада ишлаётган ҳамшира 2 доллар кўчирганда, у икки тушлик пулини кўчираётганини ва бу кўргазма аёллар учун қанчалик муҳим эканини тушунасан. Феминналенинг энг катта ютуғи – мана шу. Феминнале – воқелик, у ҳеч ким бориб кўрмайдиган музей ҳудуди эмаслигини тушунасан.\nФеминнале бошдан-оёқ синов бўлди. Мен мутасадди сифатида маблағ етишмагани учун бошида жуда қийналганман. Пул келиб туша бошлади, аммо у етишмаётганини, исталган пайт ўз пулимни сарфлашим мумкинлигини тушунар эдим. Оқибатда шундай бўлди ҳам. Кўргазма монтажи кечаю кундуз давом этди, чунки музей монтаж ишларига жуда кам вақт берган эди. Музей фаолияти замонавий санъат асарлари кўргазмаларига мўлжалланмаган. Биз яна экспресс-почта хизматларидан фойдала олмаганимиз учун, асосан, давлат почта хизматларидан фойдаланаётгандик ва бу узоқ вақтни олаётган эди. Биз кўргазмага қўйилиши керак бўлган айрим асарлар, қанчалик уринмайлик, кеч қолишини тушунганмиз. Музей директори ишдан бўшаб кетишга мажбур бўлди. У билан мен ижтимоий тармоқларда ҳам, телеканалларда ҳам қораландик. 8 мартдаги тўхтатиб қўйилган маршда иштирок этганим учун ҳалиям мени қоралашлар тугагани йўқ.\nМарказий Осиёда феминизм ҳаракати ривожланиши истиқболларига қандай қарайсиз? Минтақада ижтимоий ва иқтисодий неъматларни тақсимлашда тенгликка эришиш учун қандай қадамлар қўйилиши зарур?\nБу – жуда мураккаб савол ва унга жавобим йўқ. Мен яқинда бу борадаги барча ишларни мактаб дарсликларидан бошлаш керак деб айтган эдим. Яна биз катта ёшлиларга асосий эътиборни қаратаётган пайтда даҳшатли дарсликлар ва даҳшатли мактаб таълими сабабли зўравонлар ва улар жабрджийдаларининг янги армияси ўсиб келаётгани ҳақида ҳам гапирган эдим. Тўғриси, феминнале ва 8 март маршидан сўнг мамлакатларимизда бирор нарсани ўзгартириш мумкинлигига ишонмай қолдим.\nМуаллиф ҳақида: Лолисанам Улуғова 2000 йилдан бери арт-менежер сифатида фаолият юритиб келмоқда. У Тожикистонда болаларнинг экология муаммоларидан хабардорлигини оширишга қаратилган илк 3 ўлчамли анимацион фильм ва қисқа метражли фильм сценарийсини ёзишда ва ишлаб чиқаришда қатнашган. Эдинбург университетининг Халқаро маданий алоқалар институтида фаолият юритган.


Kasalliklar bo'yicha barcha ma'lumot КЕГЕЛ МАШҚИ » DAWO.UZ\n28 июн 2015 йил Андрология / Гинекология / Урология / Маколалар / Янгиликлар / Сараланганлар\nБу таз мушакларини мустахкамлаш учун ишлаб чиқарилган машқ. Таз мушакларини аниқлаш: сийиш давомида сийдик оқимини тўхтатилади. Сийдик тўхташи - бу Кегел машқидир. Машқни хожатхонада қилинмайди.\n1. Қисқартириш ва ушлаб туриш: мушакни сийдик тўхтатишдаги каби қисқартиринг ва 3 гача санаб, сўнг бўшатинг.\n2. Тез қисқартириш: мушакни иложи юорича тезроқ қисқартиринг ва бўшатинг.\n3. Кучаниб чиқариш:\nаёлларда: туғишдаги ва ич келгандаги каби;\nэркакларда: сийдик охирини чиқариш ва ич келгандаги каби;\nаёл ва эркак: бу машқда қорин мушаклари хам иштирок этади. Бу машқда орқа пешоб кучаниши ва бўшашиши кузатилади.\nХар хафта 5 тадан машқни қўшилади ва 5 хафтада 30 тагача чиқарилади. Сўнг тонусни ушлаб туриш учун кунига хар бир машқни 5−10 мартадан кунига 5 махал давом эттирилади. Машқни хохлаган жойда бажариш мумкин: ётган, ўтирган, турган ва юрган холатда